url: =Ka muhpak US Gamthu pawlkhat – 41 :: ZOMI DAILY\nposted on 7 November 2015 at 8:59 am Lomkholna: Article, Awnzapau, Theihhuai\nZomite Khuado Pawi Zat Dan\nZomite Khuado pen ih Kawlgam bangah Kawlgam suahtakna ngah zawh akipan hong kinaktheih khin mahmah hi. Chin Rifles battalion 1st Chin Rifles Bn pan 4th Chin Rifles Bn, battalion 4 tak a om hun lai in kumsialin battalion bup in Khuado pawi kibawl ngitnget hi.\nTua bang aa akibawl sialsialin a omnana uh khua aa Kawl uliante leh mi namdang ulian om sunsunte zong kisam in kibawl tanghtangh a hih manin, ei bek hi lo in a sawt lo in Kawlgam bup nadong inh hong theihpih pah uhhi.\nTu hun ciangin ih Khuado pawi pen leitung bupah kibawl hi mai ta hi. Ahi zongin ih bawlna khempeuhah a khua a khua in ahi zongin, Zomi bup in ahi zongin, midang kuamah dang peuhmah sam lo in, ei leh ei bek mah nuam kisa in ih bawl ngeiingaii leltak hi. Tua ahih manin ih Khuado pawi pen tu ciangciang en’ ih thupi ngaihsut mahmah tei hangin, kuamah dang in hong theihpih khol naii lo uhhi.\nTua hi aa, mai lam hong pai lai ding hunte ah ih Zomi makai a tuamtuamte in ih ngaihsutnate puahpha in, laamhto tektek le hang aa, ei sung bek ah Khuado pawi ih bawl kuaukuau tawntung sangin, a tangzai theithei ding leh mi namdangte hong theihpih (recognize) theih dingin, ih omna ih tenna a khuakhua aa ulian makaite sam in theihsak zo leng, hoih mahmah in zungkha zo taktak ding hi cih upna ka nei hi.\nPrevious: Herbert Hoover leh J.Paderewski\nNext: Ih kaal ah guam thuukpi… (Part 1) ~ Zomi Quavadis


timestamp: atn

url: =I minam hihna, biakna leh Politics Party ki bangci lamdan :: ZOMI DAILY\nposted on 8 September 2020 at 8:54 am Lomkholna: Article, Khaibawi, Politics\nI minam hihna, biakna leh Politics Party ki bangci lamdan (Dissimilarities national Identity, religious, and Politics Party)\nThupatna: Mi pawlkhatte in panmun, thu neihna leh sum leh pai a tuamtuam a deih man un hih thumteng kibang hi, a tonkhawmden ding hi cithei uh hi. A tonkhawm, a pankhop loh phamawh hun omthei mah a, a pankhop theih loh a tonkhop theih loh hun zong omtheizel hi cih I telkul hi. Tua thute a tello minam, innkuan, khuasung leh gam mite khangto cih sangsik in kiamsuklam manawh leh kitawng kisel in nitum bek uh a, minam tawm mahmah, gamneu mahmahta leh kithu tuahtheilo uh hi.\nKawlgam galkapte ukcipna (Burmese military regime) in ei Zomi tampite tenna Kawlgam leh I Zogam ah zong Democracy huih in kum 10 kim bang hong nawk hiauhiauta ahih manin hih thute I tel kei leh I it pen I lawm I gual, I khua I tui, I beh, I biakna Pawlpi leh I mipihte nangawn tawh ki telkhialhna, ki khenna, kivuak ki satna hong piangsak thei a, tel peuhle hang lah I theih ngei loh mivom mikang nangawn tawh kikholh theihna hong hisakzaw kawikawi hi. Tua ahih manin hih thute a tomthei penin tawm ki theisak nuam hang.\n1. I minam hihna (national identity): Hih pen a taizaipi hi-a, tampi I genkhinzo kei ding hi. I minam hih na hong ki theisak pen adiak in ei Zomite bang I naumin phuah dan, I Zo ngeina zuu hawm, sa hawmzia, mo kipi dan leh I Zo la te in minam kician khat I hih na hong langhsak hi. Koi mun koi gam ah omtaleng hici dan I ngeina hoihte limtak I zatnak leh minam kician hong ki ciding hi.\nEi Zomi sungah mipawl khat a mel hoih mahmah, a tha zong kicing mahmah ahih manin nang pen Mangkangte, Korea te, Japante, Sente hi niteh vacileng a lungdam lawmlawm khollo ding a, pawlkhat leuleu lah neulai, a thatomlai India a kala bihalite danin vomlua kisa dul zezenta leh Zomi hikeiteh Kalate, mivomte hi niteh vacikha mawkleng, zaklohdingteng kiza khading hi. I gennop ah minam hihna taktak kici pen I mel I puam leh I tenna gam na himasalo in I tawnzia, I hekzia, I tatzia na himasa zaw hi, hih pen numbat khat na cini ei.\nTua khitteh a nihna aban ah I omna gam ki ciaptehna identity card zong minam hihna namkhat mah ahi hi. Bang dan a thupi hiam cih leh India ah ka Sang kah lai in Lamka ka tunteh Tedim Chin Union ah makai khat ahi, Pu. Kai Mang leh Pu. Khen Pau in ID Card khat hong bawlsak uh ahih man un India gamsung Meileng, Bus, Vanleng ka tuang kawikawi theipah hi.\nBangalore ah ka omlai Lamka khuagei a Mualkawi khuate khamtheih hih khat Sia. Pumzathang in na etsak in hong ci-in ka etsak hi. Khamtheih hih ahih manin ompih Falamte tawh kisia, kilaizel a, thu ka hilh leh heh in Burma te ci-in Palik te kiangah hong hek hi. Kei zong Lamka a hong ki bawlsak ka Identity Card ka lakpah leh thu hong dotkhit uhteh lehciah hiau uh hi. Identity card omlo hi leh hong manin Kawlgam hong puakthei ahih kei leh mi tampi buaisak in sum tampi ki beilawh theiding na himawk hi.\nTua ahih manin hih zong amun leh ahun ah na thupi mahmah hi. A thumna ah Kawlgam Identity card na tawi leh gamdangte in nang pen Myanmar minam hiteh hong ciziau ding uha, Kawlgam sung state tuamtuam aom minam tuamtuamte tawh kikhawl lecin lah Chin State aom minam na hih leh na Identity card tungah Chin kici ahih manin Chin hong cizel ding uh hi. Tua pen vaheh pahke ding hituanlo hi. US, Europe, Australia leh gamdang pawlkhatte tawh kikhawl lecin lah Asian mite hong ci leuleuding uh hi.\nHih thute I ngaihsutteh minam hihna pen a dawldawl aom leh mi hong theih muhdan leh ei leh ei I kimuh dan zong na om ahih lam zong hong phawksak hi. Khuamin, Beh min, ci leh sa mel leh puam leh a tuamtuam tawh a ki ciamteh zong om hi. Hihte khempeuh pen I mimal hih na, I minam hihna, khua leh tui beh leh phung kician nei I hihna khangluite pau leh “singhawm suanghawm a piang” I hih lohna hong phawksak hi.\n2. Biakna (Religious): Minam pen biakna sangin piang masazaw a, mihing a I piankhitteh ei zuih nop penpen uh leh eikiang aom I khanpih biakna pen a tamzaw in a kizui ahi hi. Ei Zomite bang Christianity hong tun ma in dawibia, sing leh suangbia in hong kiciamteh hi. Korea te I minthansak mahmah hang, biakna neilo honpi khat om mawk uh hi. Ahi zongin Korea minam mah ahi uh hi. I gentehna in Zogam, Chin State sung aom te a tamzaw Christian biakna sungah Tuiphum(Baptist) Pawlpi hikha ding hi.\nLaipian biakna zuite bang pen no Zomi hi kei uhteh vacih theih hituanlo hi. A tunga I gen minam hih na I ki batpih khat pen biakna a neikei phialzong in nang Zomi hi keiteh cihtheih himawklo hi. Biakna thu laigil pen in atom in genleng, I sih khitciang thu, I kha nuntakziading ahi hi. Biakna pawlkhatte bangin ganhing, mihing a ki suak kik dingin lam-en uh hi. A hi zongin mi pawlkhatte a biakna uh cihtaklo zulhzaugawp in taikawikawi, khel themthum thei uh hi.\nEi Christian sung nangawn ah Zeisu hong pai kikdingzia nangawn I updan I sandan kibang khinlo hi. Baptist sung nangawn ah I Pastor lakdan, Ordination kipiak dan, biakpiak dan sanzia kibang khinlolai zen hi. Tua hita leh nang Zomi, Chin mi, Kawlgam mi hi keiteh va cih theih hilo hi. Khua khat vengsung khat nangawn ah Christian pawlpi tampi omthei a, Innkuan sung khat nangawn ah Pawlpi nih leh thum om thei hi.\nI gennopna bulpi ah biakna leh minam ki bangkhinlo a, nangma suahtak banga biathei, zuithei, telthei, taisanthei hitase leh minam pen ki teltheilo, ki taisantheilo hi. Mi pawlkhatte Kawllak vailak ah bual in a pau, a lai, a ngeina, a minam daipih ngamlo, zangh ngamlo hita leh amau Kawlte hiteh Vaite hiteh naci tuanlo uh hi. Tun Politic Party thu tawm gen leuleu ni.\n3. Politics Party: Hih pen minam piankhit, biakna piankhit a hong piang pan ahi hi. Zong beithei, a min zong kikhel thei hi. I gentehna in Kawlgam ah 2010 kimin Democracy huih in hong nawk a, galkapte in Kawlgambup kitelna Election hong neihpih in USDP Party gualzo in U Tein Sein in President hong sem hi. Tuatung in leitungah aom ngei nailo Chin Party CPP Party leh CNP Party min hong piang a, tua te’n Chin State ah panmun hong ngah uh hi.\nTua tungin Zomi Party in Election ah kuangluilo uha ahi zongin Zomi zong mangthang tuanlo, beituanlo hi. Ahi zongin Kawlgam kitel Election 2015 kum in Chin Party kici khempeuh Chin State ah guallel dikdek uh a, tun a Party min uh CPP, CNP cihte zong beita hi. Ahi zongin Chin mi beilo, mangthanglo hi. Chin State zong mangthang tuanlo hi. Tukum Kawlgam kitel kik ah gualzo nuam ahih man un amin laih in minthak phuak uh a, mipi lunglut theihna dingin CNLD Party tawh hong ding kik leuleu uh hi.\nPolitics Party makai peuhmah mipi leh gam khantohding a vei ngiat zong khat leh nih omtei sam napi in ahi zongin a tamzawtham pen panmun a ngahnop, gambup sum a zeknop man un mipi lunglut theihtheihna dingin amin a khelkhel uh hi lel hi. India Manipur State ah kum 1974 kimin Zomi National Congress(ZNC) Party hong piang hi. Zomite omna vive ah kuanglui uh himah leh khatvei zong gualzo ngeilo mawk uha, tulaitak a Party min zong abei himai hi. Lamka aom ZOMI te’n ZOMI itlo uh hi tam?\nBiaknalam ah Pu Thang Tuan Mung makaihna tawh Lamka khuapi ah ZOMI BAPTIST CHURCHRES OF INDIA cih khat kipan ngei hi. Ahi zongin kua mah in panpihlo, thapialo hiam tun beita in amah zong India ah om nawnlo hi. Lamka aom ZOMI te’n ZOMI itlo uh ahi diam? cih na ngaihsun in. Ahi zongin Manipur ah Zomi beilo a, Zomi movement pen ZOMI COUNCIL leh ZRO in semin leitungbup Zomite omna ah ZOMI movement ahat pen pawl hiding hi.\nMizoram Sialkaltangdung thuzong tawm gendih ni. ZOMI a it mahmah khat leitung pilna zong MA a zokhin khat in kuanglui ngei a, Sialkaltangsung aom mite zong ZOMI vive mah hi uh ahih manun tuatunga Election kuanglui penin ngahding in lam-ethuai mahmah hi. Bang hang hiam cih leh Zogam galkapte in zong panpih in I mipih pa mah Mee(vote) napiak dinguh ci-in limtak genin thautang nangawn tawh I mipih pa mah ka piading uh hi ci-a, makai pawlkhat a kiciamsak uh zong om kici hi.\nHita leh ei mipa in lel mawk a tu nitan MLA/MP suaknailo hi. Mizoram Sialkaltangdung aom ZOMI te ZOMI itlo a kici thei diam? Kici theilo hi, bang hang hiam cih leh minam kipawlna ah Siahpia den uh hi. Tua ban ah Politics Party I cih pen Mee a piateng mivom hita leh mikang hita leh amau Party mi, amau Party member ahi hi. Tua ahih manin Politics Party makai khat minam makaipi kici theilo hi. Bang hang hiam cih leh minam khat sungah Party nam tuamtuam, makai tuamtuam om hi. I genop ah na nu/pa na sanggamte in Election Party min in Chin min Zomi min leh min a tuamtuam a zangh zongun Mee(vote) napiak loh hang minam itlo kici theihpahlo in tua Party te abei, a mangthang zongin MINAM mangthanglolua hi, aci nuam I hi hi.\nThukhupna: Nalau manin na deih loh Party Mee pia peuhmah kei in. Amau zong hihna, kumpi sum zeknuam, makai ut a, kuanglui himasa tek uh hi a, tomvei ading bek ngaihsun ke’n hong cih leh nang zong MP/MLA nasep ding kum 5 bek hi-a, tom vei mahmah hi, na ngah loh na mel kithei nailo sum leh hun tampi na beisang in khawlzaw in naci in.\nMP/MLA ngah leh hih hun tomno sungin a damsung Kawlgam kumpi nasem pawlkhat sangin a sum ngah uh tamzaw ding ahih manin kamkhum nono, paulap hoih nono, semzoloding hita leh mipi deih thu pawlkhat zangh in Mee hong zong ding uh hi-in ei mipite khat leh khat kisiat lawh hetkei ni. Nang zong na phattuam nading in nangma thu neihna na rights ahi na Mee(vote) pen na zatsiamnading deihsakna tawh a tomthei pen a kong gelh ahi hi. Ki telteh kua Party Mee piading cih thu a sawtlo in zomtolai ni. Khaibawi (Ex-President Zomi Innkuan Delhi 2013-2014, Ex-President Zomi Innkuan Australia 2017-2018)\nPrevious: USA, New York pan Pi Khual Za Man (Buansing, Pyidawtha) in hongnusia\nNext: USA, Kentucky pan Pi Dim Za Niang (Darkhai, Gualnam) in hongnusia


url: =Nokia te’n 2017 kumsung in Smartphone hong hawmkhia kikding ~ ZD :: ZOMI DAILY\nNokia te’n 2017 kumsung in Smartphone hong hawmkhia kikding ~ ZD\nposted on 3 December 2016 at 9:45 am Lomkholna: News, Sawltak, Tech\nNokia Phone pen Smartphone te hongpianma hunkhatlai in aminthang mahmah Company khat ahihi. 1865 kum pekpan in aki pankhia Company khat hi a, Finland te Company hi in, Headquarter zong Finland gam Espoo, Uusimaa ah koih uhhi. Leitung ah Mobile Phone tam abawlkhia penpen inzong aki ciamteh ngeikhat ahihi. Ahi zongin Smartphone te hongpian ciangin Nokia te’n Smartphone bawlkipanlo mawk uh ahih manin, anunung ah Nokia pen hong mangcip dide mawk hi.\nTu in khatvei hongki thakpatsawm leuleu uh cih AFP pan kiza a, 2017 kum kipatlam in Smartphone Market ah hong lutkikding uh cihi.\nNokia pen Smartphone abawlloh uhhang in Telecom Equipment Maker lakah amadawk vevekhat hi a, HMD Global tetawh ki pawlkhawm in Nokia Smartphone hong hawmkhiatsawm ahi uhhi.\n“US Tech Giant” akiciliang Microsoft te’nzong 2014 kumin Nokia Brand nalei ngei uh a, ahi zongin metlawhluatna omlo hi. Banghanghiam cihleh Microsoft te’nzong Smartphone hongkipankhia uh a, ahi zongin Company dangte demzolo hi. Tuahangin Microsoft Company te’nzong Finland aom Nokia nasem honkhat khawlsak uhhi.\nNokia Brand te’n amau ii Phone Business pen Microsoft te kiangah azuaklaitak un thukimna khat nei uh a, tuapen 2016 kumbeidong Nokia te Smartphone Business ah lutkik theiloding cih ahihi. Tua hi a, tukum beileh akiciamna uh ahun abei hita ahih manin, 2017 kumsung in Nokia Brand panin Smartphone akipat kiksawm uh ahihi.\nSamsung Smartphone te Battery nawngkaina hangin puakkhamthei, meikang thei cih thuthang hongom ciangin nidangzah in ki maingap nawnlo hi. Tua kawmkal ah Apple Company te’n iPhone 7 leh iPhone 7 Plus hongki hawmkhiat ciangin iPhone vive kilei ngeingai hi. Malaysia gamsung bangah iPhone 7 Plus te “Out of Stock” ci’n leiding nangawn omnawnlo hi.\nGoogle Company te’nzong Pixel ci’n Smartphone hoihmahmah hongbawlkhia uh a, iPhone te hongdemto uhhi.\nRelated: Putin in Trump tungah kilawmtatna dingin akhutzak\nMaikum ah Nokia Brand te’n Smartphone hong kipankik henla, Smartphone Company tampi hongki demdem in aman hongkiam sakbeek le uh phading hi 🙂 ZD Sawltak #zomidaily\nPrevious: Global Zomi Alliance (GZA) khawmpi 3 veina kibawl ~ Zomi Times\nNext: Trump in Defense Secretary dingin James Mattis guansawm ~ TK Lian\nSocrates le Zomite I kiho thei diam? ~ Khat Thang\nZomi te mahmah lamdang sa ing\nLeitung ah Vangam piang thei ~ JK Kam


url: =Tuisung ganhing lamdang Kraken ~ Pau Tun Thang :: ZOMI DAILY\nposted on 1 March 2015 at 9:10 am Lomkholna: Article, Pautunthang, Theihhuai\nTuipi (Ocean) sungah ganhing lamdang mah mah tampi om hi. Ganhing nam thak kimuhkhiat beh zel hi. Tua banah muhkhiat beh lai ding zong tampi om tuak hi. Tuaciangin khuamuala gamsa tem ah bangin nidanglaia om tuhuna om nawn lo tampi mah om hi. Tuma pek pan in tembaw miten nalamdang tampi na mu zel zel uh hi. Nidanglai tembaw miten a lau mah mah uh Octopus tawh akibang tembaw zong a tumsak thei ziau a kigen pen Kraken ahi hi.\nTangthu ah Kraken pen octopus tawh aki bang a gol mah mah, ban tampi a nei hi in tuipi sung munthuk ah om hi.a ban tawh nidanglai tembaw puanzaak te susia in tembaw tuisungah tumsak thei hi. A mi tuangte zong ne zel hih tuak hi.Hih dana tuipi sunga sa lian pen tangthu bek hi lo in tembaw tuang ten na mu ngei uh hi.\nA lamdang thu khatah ngasa man ten whale a mat ciangun octopus suckers sulnung mu zel zel uh hi. Tuaban suckers nei thei pen Kraken cia bang a phak kuul him him hi.\nNovember 30, 1896 in St Augustine, Florida, USA tuipi naak ah gamsa lian mah mah luang khat tuipi nawlah hong lenkhia hi. Mipi tampi in lamdang sat akin en ngeingai uh hi. Hih pen octopus tawh kibang in a ban bek zong 60 metres bang pha hi. Leitunga Octopus lian pena kigen zong a ban metres 7 khawng bek pha hi.\nTua ahihmanin nidanglaia kigen Kraken luang hi pelmawh ding hi. Yale University a Biology Professor Addison Verill in endik hi. Tuaciangin Octopus lian te luang ahihlam pulaak hi.Mi tampi ten um lo in nuihsan mawk uh hi. Tuaciang aman zong Sperm Whale gilpi muat hi ci kik hi.\nAhizongin kum 1957 in a sa them Smithsonian Institute a kikoih American Biochemist nih Dr.Joseph Gennaro leh Dr.Roy P. Mackal ten endik kik uh hi.A cellular structure leh Composition pen octopus tawh kibang lian cih mukhia uh hi. Hih thu hangin tuipi thuk sungah ganhing lamdang tampi om dingin ummawh huai hi. Pau Tun Thang\nPrevious: Malaysia ah Zomi Nam Ni siim phei – 4 ~ Hau Za Cin\nNext: Napoleon bang hanga si hiam?


url: =Malaysia, KL vanlengtual ngeinai ah Bus tuahsia, mi 11 si, 33 liam :: ZOMI DAILY\nposted on 8 April 2019 at 11:51 pm Lomkholna: Malaysia, News, Sawltak, World\nMalaysia, Kuala Lumpur International Airport (KLIA) vanlengtual geinai ah zanni in Bus khat tuahsia a, mi 11 si in, adangzong mi 33 bang liamgawp cih NST pan kiza hi. Tua Passenger apua Bus pen apei taalgawp in, guamsung khatah akiasuk ahihi.\nHih Bus tuahsiatna munpen Sepang vengsung aom Kuala Lumpur International Airport (KLIA) omna MAS Cargo Complex tawh akinai mahmahna munkhat ah atuahsia hi a, zanni zankimlam 11:10pm hunpawl in atuahsia kici hi.\nAsi mi 11 te lakah Malaysia gammi khat kihel a, tualo adangteng pen gamdangmi vive ahihi. Malaysia gammi asipen Bus Driver kici a, tualo adangte pen gamdangmi nasem in aom Foreign Workers vive kici hi.\nAliam te lakahzong Malaysia numei 2 kihel uh a, tualo 30 val tepen gamdangmi vive ahihi. Gamdangmi te pen Indonesia, Nepal, Bangladesh cih gamtuamtuam pan ahi uhhi.\nHih Bus sungah atuangte pen MAS Cargo Complex ah nasem vive ahihi. Nasem Contract Worker te aomna ahi Negri Sembilan, Nilai aom giahphual Hostel panin MAS Cargo Complex ah nasemding in Bus tawh akuankhia uh hi a, MAS Cargo Complex atunma in mawtaw ahawlpa in hawlkhialkha ahih manin, lamzikpan pialkhia in atuahsia ahihi.\nHih Bus tungah Passenger bekbek akigawm in mi 43 tak atuangkhawm uh hi a, tualak ah ahawlpa leh adang Passenger mi 10 te’n asihlawh uh ahihi. Misi, aliam leh akipuakna zato tepen anuai abang ahihi.\nPrevious: Neu lua cih omlo ~ Rev. Nang Ngaih Lian\nNext: Teeltui Vontawite hamciamna tawh Kapteel to Lennupa motor lampi kizik


url: =Tulaai Leitung Thuthang Tuamtuam te Updates (Sep 05) :: ZOMI DAILY\nposted on 5 September 2017 at 8:21 pm UTC+9:30 Lomkholna: Khawmpau, News, World\nRussia President Vladimir Putin in North Korea Warning pia ta\nAkiphasak khaimahmah kuamah athusim vetlo North Korea te aw Iraq gam nabangkhading uha, Kim Jong Un zong Saddam Husein bangteek in zusano matbang in ongkihingmat ban ah na innkuanpihteng simang khading ahihman in ahun aomlaai in kidawm phamahmah un ci in September 5,2017 ni in vaugiap hi. Lehlamkhat ah hih North Korea tung ah Gaalkap tha zang a haigamtatna in Leitung vaailianpi apiangsak ahihkhakding zong lauhuai cikiau hi.\nTuaban ah North Korea te US in akhauhdeuh a khalna piakding UN ah angetnatawh kisai in hih Khalna ciangleltawh bangmah kilamdanglodinga Sourh Korea leh US ten Gaaldo kissen cicipong a North te aphinphinna uh khawllphot in North tawh kamkikum le uh vengbaihding ci in genbeh hi. North Korea te in Nuclear adang lawnkhia lading cin gen uha US ten ahihleh kum 24 vilvel cillumtawh kavalh uhhin valhnading omnawnlo abuk abek in nathuak tading uhhi cihciang hi. Gaalpi naaikhia mahmah. CNN NEWS\nUS Leitang tung ah Khuahun siakik ding\nHurricane Irma kick huipi leg guahpi in Tuni pan kipan in Caribbean, Puerto Rico, US Virgin Islands leh Florida State sung nasiatak ongnawktoding a huihpinung in tui akhan ban ah menkicim ding ci in National Hurricane Center ten genkhia uhh. Florida State Governor Rick Scott in President Trump tungpan angahnatawh kizui in ahun ani ding kitello himah leh asiapeending in mipite kigingkholding in September 4,2017 ni in thukin taangkona neikhia hi. CNN NEWS\nItaly gam a Mafia minthang mahmahkhat Uruguay ah kiman ta\nItaly gam sung ah khamtheih guihtheih gampuapan la in azuakziahziah tuama kum-20 pekpan Italy kumpi ten matding a azonzon uh Rocco Morabito peen Nung Friday ni in Uruguay kumpi thunei ten amau gam ah manta ci in Uruguay Interior Minister pa in September 5,2017 ni in puangkhia hi. Amah peen Italy kumpi ten kum-30 thongkiading amatsa 1990 kum a taaikhia ahihi.CNN NEWS\nAustralia gam in Hell lam manawh sawmta\nAustralia gam thukhenzum saangpen te in Australia thukhun puah in Neih kibang kaailenglang te pawl kiteentheihnading thukhuntawh laihhuaimaw laihhuai cih tawh kisai Tuesday leh Wednesday ninih sung genkhopna neitading uhhi. Maaikaal sung ah mipitung ah hoihsak leh hoihsaklo lahna survey zong bawllaaiding uha, tukumbeikuan lamciang vote khading ci in PM Malcolm Turnbull in September 5,2017 ni in genkhia hi. BBC NEWS\nKawlgam Kala te Bangladesh gam ah lomluut ta\nRakhaing gam buaina hang in Kala te Bangladesh gamsung ah tumadiak nai-24 sungbekbek in 35,000 luut a , Rakhaing gambuai kipat August 25,2017 nipan kipan mimal 123,000 cingta ci in UN te September 5,2017 ni in genkhia uhhi. Hibang a taaikeekna uhpeen Kawlgam gaalkaap te leh Rakhaing Budish te in sahawl in onghawl in inn onghaalsak ongthat ongkaap uhhi ci in gen uh ci uhhi. Hibang a Rakhaing gam buaina hang in Leitung muntuamtuam a om Muslim biakna zuite in Kawlgam kumpi te mawhsak uha, Kawlgam Palaaizumpi te busim kawikawi uhhi. BBC NEWS\nSweden gam te in Kum 106 pha Afghanistan Refugee khat agam puakkik ding\nSweden gam ah 2015 kumpan Refugee tach Sweden gam tung Afghanistan gamma Bibihal Uzbeki kici kum 106 aphakhin nupi khat Sweden kumpi ten Asylum angetna sangzolo uha agampuakikding ci in September 5,2017 ni in genkhia uhhi. Hih Nu peen Leilam, tuilam tawn in hamsapitak a atunghituak a a case a ki reject akipan lungtangnat ngahpah in mitsi in lumdildel himah leh puakkikveve ding ci uhhi. BBC NEWS\nUS gamsung ah Lungphona nasiatak omding\nDACA kici Deferred Action For Childhood Arrivals tuma kum-5 laaipan US gamsung kumcinglo a ongluut te huutna thukhun peen Trump kumpi belpawl ten beisak in agamciat uh puakikding cihthutawh kisai taangkona neiding ahihman in azadah mahmah mipi te in US gamsung khuapi tuamtuam te ah September 5,2017 ni in lungphona nasiatak in neiding uhhi.\nRelated: Banghang U Ko Nyi kithat hiam ~ Khawm Pau\nHih DACA peen President Obama kumpi beelpawl te bawltawm hi a Kumcinglo a US gam ongluutsim te kum-2 ta akimang US gamsung omtheihna leh naseptheihna permit apiak ahihi. Hih ongbeisaklian le uh mimal 800,000 bang puakikding dan hin Zomi te bel kihelsam kei ni. BBC NEWS\nPrevious: Laibu Thak: “Nuntakna a Manphasak Thulaigilte”\nNext: Thailand ah Myanmar pasal khatin azi mipi muhtang in temta tawh dawtlum


url: =Lampuidan & Nasep Ngealzia « Nikonghong\nHome » Pilna » Lampuidan & Nasep Ngealzia\nLampuidan & Nasep Ngealzia\nLampui ih ci sia, mihing pawlkhat taw maapang khawm a, nasepnate maa tun tu in, dinmun a late ahi hi. Na a sep pui tu mi nei a, tua mite ii nasep theidan (a kivakna) le, a kivaknate telpui in, a zak thiam thei tu sia, a vaipuak ahi hi.\nLampui ih ci sia, Manager zongh kici thei a, Management (စီမံခန္႔ခြဲမႈ) ih ci sia, midangte zanghin nasepna ahi hi. Nasep thupi khat peuma kuama in ama nguak seam ngei ngawl hi. Vantung thu zongh eima nguak kiseam thei ngawl hi. Mihing tam thethei ii maapan thei natu ngaisun a, sepkhop tek tu hanciamna in, lampui kician khat ii dinmun ahi hi.\nHi bang a, (စီမံခန္႔ခြဲမႈ) ngeal thiamna sia kuama a thiamsa in piang ngawl hi. Sin kawmin ngeal thathua tu ahi hi. Laibu sung ih sim bek taw a thiamzo kuama om ngawl hi. Ngealthiamna ih ci sia a thupi mama hi a, nasep a lang a zo sa taw kibang hi, ci liang uh hi. Mi pawlkhat in ngeal tengtong kul bo, Thaa Thiangtho lamlakna babang ci uh hi. Hi thu taw kisai, sin tu thu nam (4) om a, anuai a teng hi.\nI. Planningx (စီမံကိန္း)\nII. Leading (ေခါင္းေဆာင္မႈ)\nIII. Oragnizing (စည္းရံုးမႈ)\nIV. Controlling (ႀကီးၾကပ္ကြပ္ကဲမႈ)\nNa ih sep tu khat sia, bangbang in pan tu a, bangbang zom tu, le bangbang in maa tun thei tu, ci thute ngaisut kholna ahi hi. Ngaisun khol sese ngawlin maisuak po sep ngawp tu hi ngawl hi. Maisuak po ih sep ngawp thathong ciang nasepna maaban om thei ngawl a, dathamna piangsak hi. Ngealkholna phatak in a neite ahile, sepzom tu om a, sepdan tu zongh kitel tato in, naseamte atu in hong thanuam sak hi.\n(a) Kinginkholna: Hong pai tu hun sungah thupiang thei tu te, (Haksatna & Buaina) ngaisun khol a, ngaisutna pha hong pia thei tute thu dongh in, nasep tuzia kingin kholna ahi hi. A kisamh tu thu le late kaikhawm khol tu a, kingin kholna nei tu hi.\n(b) Tupna le pualaakna: Ih nasep nop sia bang hi a, bang ciang dong seam tu, bangciang haksatna om thei tu, ci thute sonkhol tu hi. Ngiimna le phutuunna bangma om ngawlin, thaukap thong leang, bangma ih kha buatu hi. Stn. Nehemiah in Jerusalem luphung a cian kik nopnathu, pualaaksiat hi.\n(c) Programme Ngealna: Ih ngealna sateng a tangtutthei natu in, bangbang seam tu a, bang hunciang kipan tu, a bang teng seam masa phit tu, cite ngualsuk diudeu siat tu hi.\n(d) Vanh kisamh teng kaikhopna: Vanh bang teng kisamh tu a, sum bangza ciang bang kul tu le mihing bangza bang kisamh tu cite, kaikhawm in kinging khol tu hi.\n(a) Thukhensatna neipui na: Lampui khat in a mite taw a kisamh bangin meeting vawt tu a, thu khensatna nei pui tawntung tu kisamh hi. Thu khensat tu ci ciang, khensat paih leang phazaw maw, diazii lai leang phazaw maw, cite zongh ngaisut thiam tu kisamh hi. Thu khat papo ih khensat tu ciang phazaw tu maw, sia zaw tu, cite khaitee thiam tu kisamh hi.\n(b) Kitel thiamna: Lampui khat in a mite tungah thu le la omdan a kipan ih ngaisutnate, ih telsak vazek tu kisamh hi. Kitelthiamna (နားလည္မႈ) a omkhawm buale, nasep khop tu haksa hi. Hi kitelthiamna tungtawn in, mipite in thangana le thanopna nga thei pheang hi.\n(c) Thalawpsakna: Lampuite in sep tu le vawt tu in ih khensat sate, thanuam takin pan paih tu a, ih mite thalawp sua tu hi. Midangte thalawp suana in lampui pha hina kilakna ahi hi. Thalawpna in zawna hi a, dathamna in lelna ahi hi.\n(d) Ami lea nasep: Ih mite ii kivakna telsak tu a, a nasep mun tu pia tu hi. ( လူမွန္ေနရာမွန္ ) A mihing le a nasep a maan in koi thei ngawlna in, supna lianbel hi. Ama kivakna le a panmun a kisi bua tha le zong a mun laih sak tu hi. A lawcing thei natu in lampi zonsak tu hi.\nNaseam thei tu mihing kaikhopna in, lampuite nasep hi a, amate kivakna taw kizui in sepsakna in, kipawlna ii khantona ahi hi. Ama zongh in innteak thin nei paih a, nasepna ah zongh nuamsa paih hi.\n(a) Sepkhop tuzia ngual masa: Nasep tu ngealna om bangin, ngualsuk khol tu a, nasep tu zia zongh, ngualsuk kholsa in koi tu hi. Mite tungah son in pualaak tu a, sep tu zia a telthiang mateng thinsau takin, sonkik hilh kiktu hi.\n(b) Nasep kihop sawnna: Nasep tu te khen in, kihop sawnna in a thupibel maa tutna ahi hi. Mun khat ah sepkhopna sia, ih tha kisuun ahikom nasep kingaih thei ngawl a, supna piangsak hi. Hi mun ah thu nam thum sin tu om hi.\ni. Vaipuakki aapna.\nii. Thuneinate kipiakna.\niii. Ih piak vaipuakte vilkikna.\n(c) Kitelthiam khopna: Lampui sia le a mite a kitelthiam tawntung tu kisamh mama hi. Kitelkhialna a om ciang ih thin kiheen ahikom nasepna maa vang thei ngawl a, supna piangsak hi. Ki telkhialna a om tha le zong, kiphisian papaih tu a, kimaisak papaih tu kisamh hi.\nLampui sia in, a naseppuite ii nasepnate et pui tawntung tu a, ama thunei na nuai ah a koi tawntung tu kisamh hi. Et pui ciciang encik/a khial natu encik hi ngawl a, a khial tha le, lamlak tu, hilh tu, a maan sia paipui tu, ci nopna hi.\n(a) A nasep tuteng lakin, hilh tu: Nasep kipat maa in, nasep nopna teng pualaak tu a, bangbang dan kipan tu, bangbang dan seam tu, cite sonkhol hilh khol tu hi.\n(b) A maabante etsak tu: Vaipuak ih piak siat zawkciang nusia cip ngawl tu a, a hun en in, vik kik vazek tu hi. Ih piak nasepnate man ziam, man ngawl ziam, zo maw, lei cite vil kikiktu hi.\n(c) Vaipuakpiakkikna: Amate sep thei dan taw kizui in, ih piak vaipuak, nasepte a zaw ciang, pok in, thapiakna nei tu a, a dang nasepnate pia thua kik tu hi. Nasepnate tentan hun zongh omsak tu a, patoai tu a omle zong, patoaina hun zongh omsak vazek tu hi.\n(d) Anasepnate puaphakik: A nasepna munah a sepkhial (or) a kisamh bangteng omziam ci in, sittel tu a, a khial tha le a khialna teng puapha sakkik tu hi. Awngam aw talok zangh ngawlin, a khialnate pualaak thiam thei leang, phabel hi. A phazaw tu hilh tu a, eima ih hilh thei buale, a hilh thei tute thacial tu hi. A kisamh a omle zong thua in belap kiktu hi.\nHi a tung a thu 4 teng sia, (PLOC) a kikhaikim in zak tu ahi hi. A kikhaikim in, ih zangh thei bua ahile nasepnate ah lawcing thei ngawl tu hi. Pawlkhat in thuneina mun khawng bek ah seam nuam uh a, power zak theina santak khawng bek ah thahat sak in, a dangte thaneam ahikom tua kipawlkhop nasepna sia, suplaw hi.\nIh naseppui ih mite a thanop thei tu thupi mama hi. A thanop thei natu in, tawlngak hun, thapiak hun, patoai hun, ci bang vawtpui thei leang phabel hi. Lampui thiamkhat na suak nuam le,\ni. Tatsat ngawlin Topa taw kizom in.\nii. Na thin sausak in. (Na thin-uukna kitel sak heak in.)\niii. Kiniamkhiak tawntung in.\niv. Ngual mawna maisak tawntung in.\nTua hile Topa zak thei lampui kician khat nasuak tu a, na innkuan a kipan, na Pawlpi, na minam le, ngam le lei khantona hong piang tu hi.\nNgual piak Min le Eima Min\nYSBC Pianna Teptena thu\nHeaktu: Khuavak SRBA Annual magazine No. 8 sungpan a kilakik hi.\nTags: Rev. Hang Khan Nang\nBy thawngno in Pilna, Sizang Lai on August 14, 2013 .\n← Tahan (Taang Heam) Khua Thu\tPower for the Elite (Among Chins) →


url: =Leitungah Silanam aomhiam? ~ Pu Thang Siangh :: ZOMI DAILY\nposted on 4 December 2015 at 12:10 am Lomkholna: Article, Thangsiangh\nSila, Innteng, Naseem hih namthum pen, amaumun ciatah kizang hi. Naseemciat ahi hi. Thaman ngah naseem ciatmah ahih hangin kumpi naseemte kithupi-muh a, mimal naseemte kineu-muh zawdeuh se hi. Company or Society kipawlna sungaa naseemte leh kumpi naseemte kilamdanglo hinapi, kumpi naseemte kitung-et zaw teitei hi. Tua pen amau power neihna hang ahi hi. Sila cih ciangin, galmat aa kikhawite leh zawnglua ahihmanin akep-akhawite ahi hi. Tua bangte in thaman ngahlo hi. Apute khutsungpan suahtakna angah masiah or amahleh-amah aa adinzawh masiah naseemin om a anne hi. Tua pen Khangluite’n innteng taimawh-sila taimawh naci uh hi. Mipum tuahkhak haksaatna tung tawn aa thupiang hi a, Silanam ahihman aa sila suak hituanlo hi.\nTulaitak Mizote inntengin Khamtunggam panin tampi kipaito hi. A lo uh khawhsak hi. A innsung puahsak hi. A tuitawisak a an huansak hi. Eikiang panin sumthalawh kici hi. A tatakin amaute pen Innteng-sila ahi hi. Cihmawhna hang aa innteng nasep a seem ahi hi. Tua sungah gentheihna sihna dongaa tuahsia zong tampi om hi. A innteekte pen neuleh lianleh ” Kapi, kapu” vacih kulta hi. Tua khempeuh pen a suan akhakte nidang ciangin, ” Mizo kani, kamel atha” hong cimaithei ding uh hi. A pu- apate khang hong mangngilhhun om ding hi. Galmap-sila ahihloh hangin anduh-gilkialna tungtawn aa Innteng-sila ahi hi.\nLeitungah sila minthangpen\nJacob in a pu Laban kiangah, Zi thalawhna -in kum-14 naseem hi. A picinhun ciangin thusia tampi tawh kikhen uh hi. Israel minamte Egypt gamah kum-430 sung saltaang uh hi. Amaugam dingaa Pasian khapsa Canaan atunkhit hangin Babylonian minamte khutsungah kum tul aasim om leuleu hi. Leitung suahtakna leh Khalam suahtakna piadingin Pasian in, Jesu paisak dingin thuciam pia hi. Jesu paidinghun zong ani-akum ciangtanin siangtakin hilhkhol hi. Ahih hangin tua nangawn nialin Jesu nathat sawnsawn uh hi. Jesu athah ciangin Pasian heh aa, Jerusalem khuapi leh Biakinnpi Rome galkapte susia sak hi. Khuapi leh Biakinnpi nusia-in Israel minamte leitungah kithaangtheh hi. Luke21: 24 sungaa Jesu hilh kholhna taantun kipan pah hi. “Tem tawh thahna a thuak ding uh a, matna thuakin leitung khempeuhah puakna a thuak ding hi.” “Jerusalem khuapi gamsimthamin kinusia ding hi” “Biakinnpi kicim ding a, suangkhat tungah suangkhat nangawn kingalo ding hi” ci-in genkhia hi.\nAmaute agampan kihemkhia uh aa tua ni aa kipanin Gentilemi ahi Arab mite in luah uh hi. Jerusalem biakinnpi a siangtho pen munah, Muslim biakinn kilam hi. Kum tulom a kinusia munah Arab mite na-innteek khin uh hi. Jesu hong paidong Israel te piakiklo ding hi. Leitung aa muhdahna athuakpen Israel minam ahi hi. Pasian in leitung buppi khuavak puakding pilna hauna namkim midangte tawh kikimlo-in pia uh hi. Amau zangkhial hi.\nUSA leh Russia te leitung dangte sangaa ahaatzawkna pen Israel minam mipil pawlkhatte hang ahi hi. Israel mite pen science lamah nasiatakin pilmahmah a, business nasep siammahmah uh hi. Ahih hangin Pasian in minambup aa gupna ngahding kamciam pialo hi. Gupnath-ah eimau mah bang hilel hi. Leitungah minam gentheipen cileng kikhiallo ding hi.\nLeitung sila-minthangpen African mivomte ahi hi. Europe minamte in pai-in tuuhon-bawnghon bangin azalomin la-in Market ah zuak uh hi. Aleite in thatanghaat tengkhia hi, taisak hi, vangik domsak hi. Hoih a sak ciangin kidekin lei uh hi. Tua bangaa sila khawite in nasia takin naseemsak hi. Bawnglokhote uk bangin saat uh hi. Gina asakkeileh kaplumin that lel uh hi.\nAmerican in 1776 kumin Independat hong lak ciangin, Silakhawi Ngeina nakpi-in hong khiam uh hi. Puhoih aneite khutsung panin sila suahtakna ngah uh hi. Abraham Lincoln hong khan ciangin, Sila-ngeina beisak kikeuh uh hi. Mivomte population tammahmah ta a, akangte in kihta mahmah uh hi. Mivom State Secratary Cillin Power a masa pen ahi hi. Amah atawp ciangin C. Rice kah leuleu hi. US senate leh Congress ah mivom 1/3 bang kihel den hi. Tua bek thamlo-in American President kuanglui thei uh hi. Tulaitak Democratic te candidate muanhuai pen mivom khangno Barack Obama hi a, minam lungsimnei a kaangte patau peuhmah uh hi.\nAfrica mite pen sila dingin Pasian in bawllo hi. Amautha tawh American gamthak luahzo lo ding ahih ciangin , Pasian in sila dinmuntawh leitang tung vanga hizaw kha ding hi. USA leitang a langtang pen mivomte aa cileeng kikhial law lo ding hi.\nKhamtungah sila khawi om ngei hi. Galbeng in kuankhiathun nei uh hi. Pawlkhat thatin pawlkhat hingmat uh hi. Ahingmatte pen sila-in khawi uh hi. Leitungah silanam cih omtuanlo hi. Gal atuah ciangin aguallelte kimanin sila suak ahi hi. Puhoih nei silate pen kampha a, innkuanpih bangmahin omkhawm uh hi. Anlim-tuilim zong a kibangin ne uh hi. Zi leh ta innkuanpih guanin inntuan sak hi. Sila pawlkhat a pute it uh ahihmanin suahtak apiakhun nangawnin paikhia nuamlo zong om hi.\nTedimgam-uk leh Tonzang-uk gamsung missionary kapailai-in, khanghamte in hong gen ngei hi. Tua pen mikaangte hongtunma hun ahi hi. Mikaangte hong tunma hunlai-in khuasimah agualzo peuh in uk hi. Galman thahaatte in agalmatte sila-inntengin zang pah hi. Pu gilote kiangah sila pen ganhingkhawi bangin ngaihsun hi. Puhoihte kiangah sanggam leh innkuanpih ngeina bangin bawl uh hi.\nSilapil leh sila thahaat neite in minthanlawh in nakpi khantohpih uh hi. Silate hangin amaute in khang kidemna ah gualtung tuangzo uh hi. Mun khatkhatah silate hanken-kawsahin zang uh hi. A pu asih ciangin sila khatteitei tawh sikhawm hamtang hi. Innka-ah konglam ngasa-in taangzom petsak a, thautawh anungpan kaplum uh hi. A luangpen innsungah a pu lukhungah tusak hi. A kha in zong sila-in zangpah cih upna nangawn nei uh hi. Hih munah silate pen bawng leh sial bangin hanken-kawsahin kigo zen hi. Hih hunpen mikaang kumpi hong tunma dinmun ahi hi.\nHomalin ah missionary ka omlai-in, sanggam Thahdo papikhat tawh ka kiholim uh hi. ” Bang hangin eimite innnih innthumin tengbek zawzen nei vuam? Sang kiphuan theilo, zato kingen theilo, project khatpeuh kiseem theilo, biakna nangawn pawlpi kiphutzo lo” kacihleh, ” Awi-a-pu(siapa) eimite pen nidangin kigualzo mahmah, kitatsia lua ahi vangin, samsiatna kithuak hi.” hong cimawk hi. Nidangin Thado leh Naga kido uh hi. Tuahunin Thahdote pen inntampi mahin kitengkhawm hi. Zothau(meisehthau) kinei in kigualzo mahmah hi. Galmatte pen ekciang tungin kisawl hi. Anneek ciangin lumsakin tutphahin kinei hi. Tun ahihleh kilemna omlo, inn-10 zong kitengkhawm theilo, Naga ten hong khengpaih mangta, ci-in hong gen hi.\nLeitungah silanam cih omlo hi. Amau khansung guallelte sila aa kikhawi ahi hi. Tuhunin nampi namneu kibang khin lel hi. Taanglai-in galman-samante mithahaat, minampi ahihmah bangin tuhunin pilnasaang, mipil milian, sumhau khawhsakhamte mithupi, milian ahi hi. Tulaitak Ameirican ah Presidencial candidate minthang pen mivomnam, taanglai aa silanam ahi hi. Tu-in mivomkhat American President suahding mikaang honkhat patau mahmah uh hi. Ahih hangin candidate ciang kuaman khaktan theilo hi. Amah President kahleh USA gam bek hilo. leitung buppi-ah silasuan khat kumpisuak hiding hi.\nHunkhat lai-in kumpinam, namlian-nampi leh minautaang, namneu-silanam kideidan mahmah hi. Zomi a tamzaw pen khuakhatah khatvei Hausa seemleh nampi namlianin kingaihsu in, atu-ata khang tampi dongin kisaktheihpih uh hi. Tuhunin leitung sum lehpai neihna thupi hi. USA gamah Company mihaute pen Kumpi makai uliante kihtak pente ahi hi. Mihau sumneite in support pia keileh kuamah picingzo lo hi. Us mihaute atamzaw pen Khangtawn aa Egypt leh Babylon te sila ahi Jews-Israel minamte ahi hi. President kahnuam khempeuh in Jews minamte tawh kitheihna abawl masak kul hamtang hi. Barak Obama inzong, Israel president pa kiangah kei prtesident kasuahleh Israel te secirity pen nasiatakin kangaihsun ding hi, ci-in kamciam piakhinzo hi.\nTuhun pen Behkhat, namkhat bektawh dinhun hinawnlo hi. Gam leh minambup aading ngaihsuthun ahi hi. Minampi suahna dingin, pilna, hauhna, kipumkhatna kisam hi. Taanglai taangthuluite ngaihsun aa kimuhdah ding hun hinawnlo hi. Tua taangthute tungpanin pilna lakhun hizaw hi. Ukpinam leh mipinautaang kikhenhun hinawnlo-in, gammakai dingin mipil misiam, minam ltuamtuam, adawl tuamtuam pumkhat-sakhat suakaa hong gawmzo ding makai zonhun ahi hi.\na. Ki-um leeng ki-um leeng aa, laizom silteng huantu bang ki-um leeng e\nb. Laizom silteng huantu bang ki-um leeng aa, koi ah piltaang bang natheh tahiam aw e.. Thang Siangh\nPrevious: Laiteidan leh Laigelhzia\nNext: Tonh Thu (12) ~ Awn Za Pau


url: =Pastor' Tanu' Teci Panna - Zomi Adventist Innkuan\nPASTOR’ TANU TECIPANNA (True Story)\nKhangno te a ding special..\nPastor PL Thlenga\nKhangno te aw,,na khangno na uh zangsiam in lungdam un… Thuhilhna 11:9.\nUnau li lak ah a neu pen leh kei bek numei ka hih man in, ka innkuanpih te in hong ngekbawl mah mah uh hi. Ka pa pen Pastor a hih man in, ka theih bat sun pan zong mun tuam tuam ah 5 vei bang ka ki suan kawi kawi ngei uh hi. Ka innkuan un ki lem leh ki-it mah mah ka hih manun, ka sanggam pasal te in zong lawm dang tawh kikhawl khol lo in, ka unau teng un ka kikhawl den uh hi. Nitak sim in innkuan kikhop ka nei uh a, tua tak ah ka pa in kei pen la hong tangsak (solo) sak in ka UJohn in guiter hong tum sak a, kua dang ngailo in ka innkuan un ka gualnuam thei mah mah uh hi.\nTan 11 ah ko lawm a ki tuam kholh pian mi 3 ka om uh a, ko teng thum pen ka ki it mah mah uh hi. A hih hangin ka lawm gel in, Zatang nek zongsatna hoihlo nei uh a hih man in nuam ka sa het kei hi. Ka lawmte in kei zong ne ding leh sin dingin hong kut hangin, ka nu leh ka pa ka mitkha ah luai den a hih manin, ka zang ngam vet kei a, ka nial den den hi. Ka sang gei kiu khat a sumbuk khat om a, tua sumbuk ah nitak sim in ka lawm gel tawh ka lut pak thei zel uh hi. Sai ngak pa pen uJerry ki ci in,ko sang a u kum thum bang uzaw, tangval melhoih duangcing mah mah khat hi a, UJerry in ka lawmnu kiang ah, kei pen melhoih ong sak na thu leh hong ngaihthu na hilh den den hi. Ka zak tungin lamdang zong sa lo hi mah leng sangtuak simin tua sai ah baang den ka hih man un, uJerry pen lawmkhat bangin ka maingap to to hi. Ka lungsim sung ah ki tamkholh loh ding hoih ka sa a, a hih hangin ka kimuh nawh luat man in tua zong khen ding haksa ka sa hi.\nSee also Consectetur adipiscing\nKa lawmte a hih leh nuamsa lua in lam ziah ziah mah uh leh, ka hih ngei lo party a hih manin nuam sakna ka nei thei kei hi. A sawtlo in ka lu hong vai miaimuai lai sawn sawn in, ka mit khuamuhna hong gial sem sem in, ka ci ka sa teng hong hik a, ka lung hong am pian pian ta hi. Khua phawk ka kineih hang in ka theih cian mel a om kei hi. Tua bang a ka om ciangin, uJerry in lupna lam ah hong lut pih a, tua lupna ah kuamah om lo hi. Ka lawm dangte zong a mau khom in zukham khin lua a hih manin kua mah a kidon zo omlo cih a theih ciangin uJerry in ka puan teng hong suah khiat sak hi.\nKa puan hong suah sak cih zong ka thei a a hih hang in uJerry khawlsak dingin tha tang leh aw mah mah ka neinawn kei hi. Ka lungsim sung ah ,” uJerry aw, hih bang hoih lo hi, ut lo hi ingh,Pasian in zong deih lo hi, hehpihna tawh hong khoih peuh mah ken” ka ci ci a, a hih hangin ka tha leh ka aw mah mah suak zo lo a hih manin, ka kho zo kei hi. A lungkim zah dong hong ompih a, a hih hangin nuam sakna themno khat zong ka nei kei hi. Ka mitkha ah ka nu leh pate mel bek bek luai den a, ka khitui zong hong luang ngelh ngelh hi. uJerry in bel ka taksa pen a ma nopsak nang in a utbang in hong bawl a, tawl lua ka hih manin ka ihmu suak a, tua zawh nai thum khit khawng ciang ka khanglo hi. Ka pumpi siangtho nawnlo cih ka theih ciang in ka leitung kisia zah in ka lungsim zong hong namah mah hi.\nSee also Sed sagittis risus\nNitak lam ciangin ka uJohn tawh a ka sisan result la ding in ka pai kik uh hi. Zato siamah khat in a khan khat sung ah kei bek hong pai pih a, tua tak ah papi a zah tak huai mah mah nih in hong na ngak uh hi. Siamah nu zong ka gei ah hong tu a, thu tampi hong dong in, thukhel no no tampi hong dong lai sawn sawn uh hi. Papi khat zaw in, “ TU LAITAK IN HIV(Postive) BANG HI KHA LETEH BANG CIH DING NA HIAM?” cih dotna hong dong vat a, ka dawn dan ding zong ka thei kei hi. Tua dotna hong dot khit ciang in, ka maitang ah hong en in, “ Boih aw, na sisan sung ah HIV lungno ka mu uh hi” hong cih mawk ciang bangzah tak in ka mangbang mawk a hiam!!!! Um zo keng, tel khial hi nuteh, kei sisan hi kenteh.. cih sawm mah leng ka aw zong a suak zo kei a, ka geia zato siamah nu in hong hehnepna kammal zong ka za nawn mel kei hi. “ Pute aw hi thei kei, khial kha hi nuteh .. hih bang hi thei lo ding hi,,, ka cih kawm in “ uJerry aw, hih thu in bang hi mawk a hia???? Ka lungsim in ka ci ci hi. Ka lungkham lua in ka lung-am ciai ciai in bang mah ka phawk kei hi.\nKhanglo in khua ka phawk ciangin, ka inn sung ka room a ka lupna tung ah ka na lum hi. Zan sawtta a hih manin, ka naipi ging tik tik te zong ki za hi. Ka kim ka paam ka khuadak leh, kanu ka pa, ka u John, Matthew, ka upen teng thum zong ka lupna gei ah kimkot in na tu uh a, a lu uh kun tek in kidik kawm in na tu tingteng uh hi. Ka nu pen nak kah lua cih zong a maisuah pan in ka thei siam a, na ka sa mah mah hi. Ka khuaphawk khanlawh lam ka pa in hong theih ciangin kei lam zuan in a tutphah hong neih phei a, ka pa pen ka kihta lua hi. A tanu neihsun a suan mah mah in HIV+ natna nei mawk,, ci in lingkawm mitsi kawm a kaki ngaih sut laitak, ka liangpan damtak in hong pom a, “ Boihno aw, lamdang mahsi maw, bang hangin hih bang natna ka tanu tung hong tung thei a hiam, kamsia mah si hang maw” ci in aw ling kawm a a tamlawhna zong ka bilkha ah a bei thei mah mah kei hi. Ka U John lam ka et leh nak kah lua kisa in a mitsan in khitui laam kawm in hong en,, kei zong en ngam nawnlo in kanu lam nga kik inka kah kawm in ka nu ka pom cip a la innkuan un tawlkhat ka kap uh hi.\nTua bang in kei zong maizum khual nawnlo in ka innkuan pih te kiangah uJerry hong bawl dan teng ka gen hi. Ka u John in uJerry pen Palikte kiang ah thubawla mat sak ding hoih a sak thu hong gen in, ka u te gel in zong thukim uh uh. A hih hangin ka Pa in, “ Hi lo e, thukkik na pen eite sep ding hi lo in Pasian khut sung ah koih zaw ding hi hang, Pasian in hoih a sak bangin thukhen ta hen” aw dam tak in hong ci hi. Aw.. pa aw, na tanu hi ding in kilawm kei mah sing maw, nu aw kum 17 bek pha pan hi veng, khat vei bek bek kidawm lo a ka tat khialh man bek in kei a si ding maw nu..U John aw, na lawmte kiang ah nong pai pih a, hih ka naunu hi ci a na angtan mah mah, tun bel hong tonpih nuam lo in hong zumpih zaw mah niteh maw, ute aw…\nKa lungsim sung ah, awww Paaw, kei a dingin hoih mah si teh maw ka ci ci hi. Ka pata kah aw uh ka ute in zong hong za a hih manin innkuan inhong tho uh a, ka u John in “ Boih aw, kap nawn kei in, na khempeuh a hih thei Pasian nei hang, misi nangawn a tho sak pa in hong dam sak ding hi, tun zong na mel hoihna leh na taksa kiam vet lo hi” ci in hong hehnem hi. Ka pa zong a khitui hong nul in, ka pata teng un thungetna ka nei khawm uh hi.. tua zan in ka pa in ka nu tawh a kikal uh ah hong lumsak in ka khamuang mah mah hi. Lungkham khakun a om ding ka innkuan pihte in ahun hong pia vet lo in , ka pa leh ka U John in hong vak khiat pih in lungkiat lohna dingin hong hanthawn den hi. A hih hangin ka lungsim sung a a beimang theilo thu khat pen, dam dam in ka taksa kiam kiam dinga, a tawpna ah ka sih ciangin, “a sihna a hang= AIDS” cih laimal ka konguh ah kisuang lai ding hi mawk a .. aw cih ka ngaihsun den hi…\nKHAT VEI GAMTAT KHIALH LEH NUNTAKNA ZATKHIALH BANGZAH TAK IN POI A HIAM…\nA hih hangin, ka nu leh pate leh ka ute hong itna leh hong thungetsakna hangin Khazih sung ah nutakna thak ngah khin ka hih man in ka lungkim hi. Hih ka taksa a sithei ah bang bang a tung ta zongin Topa sungah ka lungdam den ding hi ka cih theih man in Topa minthang ta hen.. Haleluijah..ka sepkhialh thaman pen ka taksa in thuak ding a, a hih hangin sihna nangawn a sih khit hun a hi tawntung khua vak hun ciangin AIDS natna lungnote in a nek theih loh pumpi taksa thak ka nei ta ding a, mite lak ah ki suang hetlo in hong Tanpa gei ah ka om ta ding hi. Satan hang a ka thum ka tau nate ka Honpa tanpa tung ah ka hilh ding a, Amah in ka biang a mittui khem peuh pen hong nulsiang sak ta ding hi. Aw tua hun ding ngaklah mah sing maw… Keima khialhna hang a ka nu, ka pa leh ka ute lunggim singimna khempeuh leh a lungkhamna khitui teng zong lungdamna luankhi hong suak ta ding hi.. Ka nu, ka pa ka ute aw tua hun ciang in na lungsim uh ka nasak ngei nawn kei ding hi cih kam kongciam khol ing..Mangpha..aw..ute, nute pate aw….\n(Hi thu a gelh L. Holifax a kici numei khatin ama nuntakna ah apiang thu personal in hong hilh ahi hi. Ama kiang panin share phalna ka ngen a, a tunga minte pen min tak tak hilo phuahtawm hi in, a thu pen bel thangthu maan (True Sotry) taktak hi cih kong za sak sawn hi. Hih thu a simte khempeuh lungsim sung ah nungta den in, a diak in Khangnote lungsim hong ki lamdang sak thangthu a hih na ding ka thunget bulpi a hi hi.\nBy Pastor PL Thlenga.\nOriginal Script was written in Mizo\nTranslated into Zo pau by Daniel Shoute\nPrev post Lawm Neilonu’ Lawm\nNext post ZSL 7: Kampau, Athu le A Kizoppih Thute


url: =Itna Nithak ~ Khaibawi :: ZOMI DAILY\nposted on 29 April 2016 at 7:49 am UTC+9:30 Lomkholna: Khaibawi, News\nKhua hun leh ni leh khate hong ki heihei in, huihnun danzong hong ki lamdang a, I lungsim genloh, I puansilh I nikten, I kizepdan, I heksuk I hek tohdan nangawn hong ki lamdang hi.\nI pianna I khua I tui, I Zogam lei tang bangah om-in, vantung lambang enleng’ aksite te diamdiam in, a laizang ah vuklam akici akang heuhau khat pai-in etlawm mahmah hi. Hici bang hun pen lungdambawl(Christmas) leh Kumthak khuahun hideuh-se ahih manin, I omna singta gamlei panin I khua I tui, I gam I lei mah a-ngai ngaungau kitam hi. Hici bang nuntak na pen haiman, pianthak loh man hipah samlo-a, leitung ah omlai I hihman in, mi pongman khat ahih leh lungzuan hun, lunglen hun, dah hun, nuam hun cih bangdan etc, anei na hizaw hi. Koi mun koikuam ah omin bangbang I sem I bawl zongin, khuahun leh ni leh khate a paingei in pai-a, khatvei leh hong thaksuahzel khatvei leh mual hong khupsanzel in, nuamsa in nuam I sa keizong in ki khothei, kisam kik thei nawnlo hi.\nTua ahih manin la-phuaksiam ten’ nunlui nunnop lim ngabang I bualna, va bang I len’ khopna, kholpih lawmgual ngaihte tawh lungtuak tangbang I kholh khoplai, mual liamsa nunlui aw, lakik thei hileng maw, sam kik thei hileng maw, naci ngaungau uh hi. Hih in tulai tak I hun pen manpha mahmah hi cih hong phawksak a, a kuamah peuh in I hun, I zatsiam ciatding, I am’ciat ding hong phawksak kasa hi. Lungdambawl Kumthak khawng nuam I sa mahmah hi. En nuam I sak mahmahlai tak in cina luna a, asi aliam gen theihna tuamtuam atuak mi tampi tak mah na om zel hi. Ai leh I hun bangte am’ciatding I hi hiam, cih kidong leng tampi tak I dawnna ding om dinga, ahi zongin I dawndan ki bang kimlo ding hi. Bangbang ahi zong in amding a, a kilawm tampite lak ah nih beek kikumsuk dih ni.\nPilna Zonhun: Pilna pen I ci adam nak leh atawntung a, kizong thei, ki sinthei napi in, a tawn tunga, aki zongthei a kisin theilo pawlkhat om hi. Tua ahih manin na pilna zonna ah, na hunhoih omlai in, a tawntung a, aki sinthei, a kizongtheiloding pilnate zon masak, sin masak in nei in.\nI Leitung Nuntak Hun: I leitung nuntak na a beima in, gup khiatna, pianthakna I cih pen tua hunciang, tuani, tuakha, tuakumciang gupkhiatna thu sang ning, piangthak ning, cih bangin ciangtan’ ngamhuai hetlo hi. Bang hang hiam cih leh ann ne kimlai asi, tuidawn kimlai asi, lampai kimlai tuk-a si, ihmu kimlai a sisuak, vanleng, meileng, mawtaw leh tuitung a khualzin apai mi tampitak a ciah kik nawnlo, a inn uh atung kiknawnlo mi tampi tak om hi. Vaikuanding, khualzinding, damnuam a Zato lumding apai asi sa-a, tungkik leh a ki mukha nawnlo mi tampi tak om hi.\nTua ahih manin ITNA NITHAK hong tanlai in hong bawl Pasian gam leh a dikna zong in, I gam leh I minam ading in nasemciat ni. Itna Nithak in nang hong tanlai tak am-in, hong tandenlo ding hi. Hong tumsan hun, nang na tumsan hun hong tungding hi. Itna nithak I cih in pawlkhatte ading in, a cidam, a ludam ni, a suahtak ni, a mavan, a daupai ni, a gualzawh ni etc, hi dinga, pawlkhatte ading in, a ci nat a lunat ni, a zakiat ni, a sihni cih bangdan etc, hiding hi. Ahi zong in Pasian mai a zonga, ama deihna banga a gamta mite ading in Itna Nithak tang tawntung ding hi. Pasian mai a zong nuamlo te adingin Itna Nithak I cih zong hehna Ni hithei ding hi. Naci nalu a damlai in I gam leh I minam adding bangteng na sepkhiat sawm hiam? Kumthak in nang ki khelloh in nang hong thaksak zolo ding hi. Bangbang ahi zongin Kumthak thupha nang leh na Innkuan pihte tung-ah hong tungta hen. Pasian in na ngah nailoh thuphate hong piata hen.\nPrevious: Zolai Sin Tawlnga Kei Ni ~ Hau Za Cin\nNext: Nu le Pa hoih hihna ding


url: =Mikah 7 | Siantongluan.net\nMikah 7 |\nKei a kamsia hing! Singgah leh leenggah a heu hun laitakin a gilkial mipa tawh ka kibang hi. Leenggah nekding om nawnlo a, ka lunggulhgulh theigah beita hi.\nLeitungah mihoihteng bei khinta a, Pasian tungah a thuman mi kuamah om nawnlo hi. Mihoihteng si khinta hi. Mi khempeuh in mi thah ding bek ngaihsun uh a, a kuamah peuh in a mipihte thah ding bek hanciam uh hi.\nA sia lama gamtat ding siam mahmah uh a, uliante leh thukhente in sumgolh ngenin, miliante in amau deihteng pulak uh a, kipawlin vaihawm khawm uh hi.\nAmaute lakah a hoihpenin a kineite, lingkung bang hi a, a thutang pena kineite, ling hiam bang hi lel uh hi. Pasian in amaute a hilhkholh bangin, gim a piak ding hun hong tungta a, a lungman hun ding uh hong hita hi.\nNa vengte thu upin nei kei in la, na lawmte zong muanin nei kei in. Na ang-a lum na zi kiang nangawnah thu na gending kidawm in.\nTuhun ciangin tapate in a pate haibawl a, tanute in a nute langpan uh a, mote in a teeknu uh langneih uh hi. Mi khat-a dingin ama innkuanpihte mah a gal a suak mawk hi.\nAhi zongin ken ahih leh Topa mah ka en ding a, kei hong suaktasak Pasian ka ngak ding hi. Ka Pasian in ka thu hong ngai ding hi.\nKa galte aw, kei tungah lungdam kei un. Ka puk hangin ka thokik veve ding hi. Khuamial sungah ka om hangin Topa in khuavak hong pia ding hi.\nTopa tungah khialkhin ka hih manin ama hehna tawlkhat ka thuak ding hi. Ahi zongin a tawpna-ah kei hong huh ding a, a manlopi-in a hong kibawlna teng hong bawlphat sakin, amah in hong honkhia ding hi.\nTua hun ciangin ka galte in hih thu hong mu ding uh a, "Na Topa Pasian, koi-ah om ahi hiam?" ci-in a hong tawng ka galte a maizum ding uh hi. Amaute guallel ding uh a, kongzing buannawng bangin a kisikgawp mu-in, kei ka nuam ding hi.\nJerusalem khuamite aw, na khuapi kulh uh a kiciankik ding hun hong tung ding a, tua hun ciangin na gamgi uh nakpi takin kikhan ding hi.\nNisuahna lam Assiria gam pan hita leh, leitaw lam Egypt gam pan hita leh, a gamlapi tuipi khen pan leh a gamlapi mualte - mun khempeuh panin na mite uh hong ciahkik ding uh hi.\nAhi zongin a tungah a teng mite gitlohna hangin, leitung pen sehnel gamkhing a suak ding hi.\nTopa aw, nangma tuu ahi na mite hong cing in. Gamnuam leihoihna sungah amau guakin om uh hi. Tanglai huna mah bangin, Bashan leh Gilead gamnuamah amaute gamtasak in.\nEgypt gam pan na paikhiat hun lai uh bangin, amau-a dingin a lamdang nate ka bawl ding hi.\nMinam dangte in hih thu mu ding uh a, minam thahat hinapi-in a maizum ding uh hi. Lamdang sa-in kam khat zong paulo ding uh a, hih thu a zakzakna-un a bil uh ngong liang ding hi.\nAmaute in gul bangin leivui namin, a bokvak ganhingte bangin hong awmtal ding uh a, a bukna uh munmuanhuaite panin lau-in a lingsa-in hong pusuak ding uh a, Topa Pasian hong kihta ding uh hi.\nTopa aw, nang tawh a kibang Pasian dang omlo a, a omlai na mite mawhna nangmah in na maisak hi. Nang na heh paisuak kei a, na itna kip nong lak hi.\nKote nong khasiat kik ding a, ka mawhnate uh hong sawpkhiat sakin, tuipi taw-ah nong paihsak ding hi.\nKa pu ka pate uh tungah na ciamsa bangin, Abraham suanlekhakte ahi nangma mite tungah na cihtakna leh nong itna kip nong lak ding hi.\nTedim Lai Siangtho / Laibu: Mikah 7


url: =Community Card tawh Australia paitheihna ahang :: ZOMI DAILY\nposted on 9 April 2018 at 1:49 pm Lomkholna: Australia, News, Zomi\nTuu sungteng, ei Zomi sunga mi pawlkhat te’n, ih sanggam Hakha Falam te CRC card tawh Australia gam ah hong tung ziahziah uh ahih manin, Malaysia a om ZAM te hi ta leh Australia gam sunga a-om Zomi kipawlna makai te tungah hawmthawhna leh mawhsak na nei kha pongmawk uh hi. “Ih makai te’n bangmah sem lo” peuh kici kha pongmawk hi. Hi thu tawh kisai in, ka theih thu pawlkhat hong hawm sawn nuam ing.\nTuulaitak lian a, ih sanggam Chin lam te, CRC card tawh Australia hong tu’n theih ziahziah na pen, a makai te vaihawm siam man hi peuhmah lo hi. Australia kumpi te’n ei sangin a-neek-ngaih zawk man zongh hi kiuh-keuh lo hi. A haang taktak pen, amau sung ngiat ah, khat-leh-khat ki deihsakna/ki neek-ngaihna nei ahih man bek hi zaw hi.\nAmau sunga, Australia gam a-tung khinsa te in, a CASE sunga a-guan sa, Nu leh Pa/Sanggam U leh Nau min te ( Thu tuamtuam hang tawh Australia hongpai nawn lo ding) te min tawh kituak in, Malaysia/India a om, gam thumna tu’n theih nading lam-et na a-nei lo, a khuapih/a mipih te, bulh-sak hi. Tua min tawh kituak in CRC card bawlsak uh hi. Tua dan in sapna bawlsak ahih manin, immediate family members status hongsuak ta hi. Australia kumpi in, immediate family members te, First Priority in koih ahih manin, UN card a-tawi loh hangin, VISA pia ve ve uh hi. UN card a-tawi khinsa te naleeng in, a UN card zangh nawn lo in, UN card a-nei lo bang dan in, CRC card bawlsak uh hi. Australia gam pan asam ding te CASE sunga a-min dan lian a deih man uh hi pah hi.\nAmau lungsim puakzia pen, a sanggam meltheih ading ciang bek deihsak na nei lo in, a minampih te ading ciang dongin, nek-ngaih uh hi. Tua ahih manin, Nipini biakpiakna hun sung naleeng ah, CASE sunga min om, aki sam thei nawn lo ding, min-awng te, kai-khawm liang uh hi.\nA case sunga a-min leh a suahni / suahkha / suahkum a-guan teng leh a CRC card tunga min/suahni suahkha suahkum te kituak sitset ahih manin, Australian High Commissions Officers te’n zongh, DNA sit sak peuhmah lo hi. Tua dan lampi tawh Australia hongtung tam penpen hi.\nCih nopna ah, amau ii CASE sunga a-guan uh, Nu/Pa/Sanggam U leh Nau / Zi / Pasal te, Australia gam ah hongpai khol nawn lo dinga a-theih uh min teng, mawk koih hi-thiat lo in, a minampih te ading phattuam -na pia uh hi.\nGentehna in, a CASE sunga a-guan, a innkuanpih te; USA/Europe gam khawngah a-na tu’n khit phial hangin, tua teng ii min mah tawh CRC card bawlsak in, Sapna bawl sak uh hi. Tua lampi zongh tawh hong tung thei ve-ve uh hi. Problem om kiuh-keuh lo hi.\nEi Zomi te pen, ih kamvang in Pasian thu bekbek gen nuam, ki piangthak sak lua kisa in, ih Pawlpi makai te na-ngawn, hawmthawh phial napii hangh in, hi bang dan te pawl ciang in, ih minampih te tungah deihsakna a-nei kitawm mahmah lai hi. Ei leh ih innkuanpih te aading ahih kei naak a leh, ih-hun nai khat naleeng zongh beisak nuam lo te hi hangh. Ih sum $50/$100 bek naleeng abeisak ngam lo te hi hangh. Kei leh ka innkuanpih te hamphat nading ahih kei naak a leh, midangte ek a-suak hangin poi sa kiuh-keuh keng….aci ki tam sim-thamh hi.\nEi Melbourne sunga om, Zomi pawlkhat te bang in, amau CASE sunga a-guan min pawlkhat te, awng hiil-hial na piin, minampih te ading cih tha-dah, a sanggam Pa ki unau / Nu ki unau te ading naleeng, phal kiuh-keuh lo hi. Ka up mawh hi peuhmah lo hi. Tuu sungteng a ka tuah khaak sitset thu hi.\nDNA sit ding khawnga hong kisawl khaak ding, hai lauh kul kiuh-keuh lo hi. Ih Case sunga aki-guang min / date of birth te, aki-tuak sitset naak a leh, cik mah hun in DNA hong sit sak ngei lo hi. Kua ma tungah ih deihsak khol loh man a, ih pau-lap thu khawng ahih a leh lah, thu khat ci ni.\nDNA aki sit sak te pen, CASE sungah min kiguang lo na-piin, ka sanggam laizom hi/ ka Nu leh Pa taktak hi..a-ci te, Suahni Suahkha Suahkum aki-tuak gai sit set lo te, Case sunga min pen ka min-neu hi, ka minpi taktak pen, hih hi….cih dan te pawl tawh explaination bawl a, sapna a-bawl te…..etc cih dan te tung bek ah DNA ki sit sak pan hi.\nEi Zomi te pen, mi gen-siat na leh mi hawmthawh na lam sangh ah, hangsan mahmah na pii hangh in, hi bang dan te pawl ciang in, mei dawi bil bel hi hangh.\nHi a-tunga kong gelh thu te ngaihsun thei leng, Hakha Falam te hong tung ziahziah uh, ei Zomi te lah hong tung tawm mahmah, cih thu bek tawh khawl sak lo a, ih minam makai te, ZAM makai te, ZAA makai te’ tungah hawmthawh na leh gensiatna a khah khia-khia te adingin, lungsim cidamna nengkhat beek a-ngah zo tuam dingin lam-et lunggulhna lianpi ka nei hi.\nMore: Australia ah hongnusia Pa Pau Lian Mang (Mangpi) sihvui hunbawlna\nEi sungah zongh, amau bang dan lungsim puakzia te nei sawm ngiat ni. Nang hangin, na minampih Innkuan khat Australia hongtung thei leh, amau tungah Kawlgam Sum Tein Tul Khat na piak sangin mangpha zaw pekpek lai ding hi.\nIh minam khantoh nading in, ih minam makai te tung bek ah mawh-puak om lo hi. Ei a mipi te sung mahmah ah zongh minampih te tungah deihsak / neek-ngaihna kisamh mahmah hi. Cin Lam Tuang, ZAA Media, 7/04/18\nPrevious: Myanmar gamsung ah tukum kha 3 sungin Human Trafficking Case 61 omkhin\nNext: A busim lungsim muthei in


url: =Mipi mai ah Thugensiamna (Part 3) ~ AS Thangbawk :: ZOMI DAILY\nposted on 22 September 2018 at 6:32 pm Lomkholna: Article, Thangbawk\n21. Na thulu (topic) ding hoihtak telsiam in.\nNa topic tungtawn in dotna hong kidongleh buai ding na hihmanin na theihtel mahmah, na tuahkhak thute teelsawm in. Thulu teelsiamna pen thugen siamminthangte lawhcinna thusim khat a hihi.\n22. Na tupna thei in.\nNa thugenna hangin na tupna, na deihna kiteltak in thei in. Mi kilemsak ding maw, thapia ding maw, nang deihna lam ah a lungsim laksak ding maw tua ahihkeileh lungdamsak ding hi te theitel in. Mi kilemsak ding na hihleh ‘ko’ cihtepawl ‘thumaan, thumaanlo’ cihte pawl tamzat kei in. Na tupna en kawm in thugen in. Thugen khempeuhlakah thapiakna a baihpen pawl a hihi. Gamtatkikhelna dingaa thugen zopen thugen minthang te lak nangawn ah tam hetlo hi.\n23. Bulphuh khat tungah gamtangin.\nNa thugenkhempeuh (ciamnuih na gente zong) na deihna khat tungah ki ngasak in. Na puansilh dan, na vanzat leh hong huhding powerpoit khempeuh luanzia khat ah a luan ding thupi hi.\n24. Mite hong ciapteh theih ding kammal nusiat in.\nObama in thu a genciang kammal khat tamveipi zang aa tua in mi lungsim la deuh se hi. Gtn: ‘I sepkhop leh ih gamkhangto ding hi’. ‘I sepkhop leh ki itna hong khang ding hi’. ‘Ki thutuak in i sepkhop leh ih minam i lamsangzo ding hi. ‘Ki lungtuakin i sepkhop nakleh gualzawhna i mai ah om hi’ cihbangin ‘sepkhopna’ (a bulphuh, topic) genphapha aa tua in mite zo mahmah hi.\n25. Na thugen ding outline (thulu neuneu) la hamtang in.\nMinute 7 sung topic no khat zawhsawm in. Hitheileh minute 45 val thu gen se kei in. Topic khat a’ding outline 4-5 val hisak kei in. Na thupatna leh thukhupna tawh a vek in minute 45 sung zawhsawm lel in. Thu tampi i genhangin a ciamteh te ciapteh theih tamlua lo cih thei in.\n26. Kisinkhol in.\nLimlangmai a hihkeileh na lawmte mai ah kisin masa in. Hipen a kipancil dingte cihna a hihi. A gengen khin te kisim kullo a, tuahkhakna pan pilna lak ding hita hi.\n27. Na lungsim hong sukha penmah gen in.\nThu na gen dingciangin na ukmahmah thu, na lungsim sungah na lawpmahmah thu te leh na theihtel mahmah thute bek mipi mai ah gen in. Nang uk bek hilo in midangte nuntakna ah phattuamna a piapahlian thei ding thute gen sawm in. Na thugen sungah upna nei in. Na upphatlo thute na genhangin mi kilhel ngeilo ding uh hi.\n28. Lau kei in.\nMipi maiah thugen hun tampi a neikhin mite nangawn in zong mipi maiah kimuanlohna a tawm atam neiden hicih phawk in. Banghanghiamcihleh thugen mi peuhmah in a ka thugen in mite lungsim a bunzo taktak dingmahhiam cih a ngaihsutloh a pahmawh thu a hihi.\n29. Na thanemna gen kei in.\nMipi mai ah thu i genciangin kampauna, mitmuhna leh awsuahna hih thuthum tawh thupitak in midangte a zol, a kizom i hihi. Ih lungsim sungah kimuanlahna i neihciangin mipi te in tua lungsim hong theihpih khinkhian uh hi. Ei’n tuabehlap in ih kamtawh i thanemna i pulakkhiat ciangin mipi te in i thugen sangsam zo taktak nawnlo uh hi. A lungsim uh ki lawngkha taktak zo nawnlo hi.\n30. Lungkia kei in.\nLungsim sungah kisinna leh mipi mai ah gentaktakna pen upmawhna sangin kilamdang zaw hi. Ih lungsim sungah i gendingzia, i gending thute zaknoptak leh khauhpai takin kigen thei aa a hizongin a taktak ciangin tuabang hizo taktak lo hi.\nNa kisinna video kila inla enkik in. Limlang mah ah zong suakta tak in na kisin thei hi. Kampau nasiam leh leitung kongkhak na mai ah hong ki hong ziahziah ding hi. Lungkia kei in. (azom Part 4 nasimsuak vemaw) AS Thangbawk\nPrevious: Na sungah vangliatna om (Na thungetna thautang) ~ Tdkhen\nNext: Mipi mai ah Thugensiamna (Part 4) ~ AS Thangbawk


url: =Malaysia, Banting innsung ah mi 4 aki haltumvai Update themkhat :: ZOMI DAILY\nposted on 15 December 2017 at 12:08 am UTC+9:30 Lomkholna: Malaysia, News, Sawltak, World\nMalaysia, Banting vengsung ah zanni in innkhat ki haltumsak a, asungah mi 4 takin sihlawh uhhi. Tua asi mi 4 te lakah nupa kopkhatzong kihel uhhi. Tua nupakop tepen apapi kum 73 aphakhin Chia Tee Nang leh azi kum 68 aphakhin Lim Mai Shak kici te ahihi.\nAnupa un Vietnam gamsung ah Holiday hunnuam zangkhawm in, Malaysia gamsungah aciahkik khitzawh ni 2 khitciangin guta damiah te’n amau innsungah meitawh ahallum uh ahihi.\nHih nupa tepen vokkhawina “Pig Farming Business” anei uh hi a, atute 3 tawh sangkhaksung School Holiday nuamtak zangkhawmding cih geelnazong anei uh ahihi.\nAtute lakah kum 10 leh kum 12 aphate pen amautawh aomkhawm uh hi a, kum 3 aphakhinpan pen ahihleh ahawhpak ahihi. Tua kum 3 aphapanpen Kuala Lumpur khuasung ah anu apa tetawh aom uh hi a, meitawh akihaltum madiak in apute kiangah aom ahihi.\nHun awng nuamtak zangkhawmding “quality time together” cih ngimna, geelna nei in, atute 3 tawh aomkhop laitak in, a innsungah guta te lut uh a, aneihsa adeihteng alaksak banah ami mahmahzong temtawh satgawp in, tuakhit ciangin amitawh a inntawh mei ahaltumsak himawk hi.\nAsi nupa te ii atate genna ah hih apate innsungah guta damiah te alut hunsungpen Minute 15 sungkhawng hidinghi ci’n genkhia uhhi.\nAtute 3 tawh aomkhop laitakin guta damiah te alut hi a, tua atute lakah kum 12 aphakhin naupangno pasalno khat suakta bibel hi. Tua naupangno pen inn akatziahziah laitak in Video akizaihkha khat om a, tua Video sungah naupangno in thupawlkhat genkhia hi.\nVideo: Grandparents-grandsons bonding holiday ends in tragedy\nKapu te innsung ah migilo guta honglut in, kapu kapi leh ka sanggamte 2 hong thahlupsak in, meitawh hong haltumsak hi ci’n genkhia hi. Amahpen bangci bangin suaktathei nahihiam ci’n akidot ciangin dailenbuk Toilet sungah kakibu a, gutate innpanin apaikhiatphet in kataikhia cihi.\nMore: China Petrol Station khatah mei akihal laitak hanciam in aphelh tantan nasem te kipahtawi\nGuta tepen amai uh maituam Mask tawh tuamcip ahih manin, amel katheikei cisawnsawn hi. Tua naupangpa pen lungsim gimlua in zato ah kikem cihi. Naupangte ii anu apa te’nzong na samahmah uh a, hihbangliang in kua gamtatna hilawmlawm hidinghiam ci’n khasia mahmah uhhi. Asuakta naupangno kum 12 pen ii lungsimzong bang acimawkdiam, amuhtang in api apu leh asanggamte 2 tak aki thatlum, mei kihaltum himawk a, tua naupang ii lungsim cidamna zong sukha mahmah khadinghi. Sawltak #zomidaily\nPrevious: England ah naungek suakcilkhat alungtang apualam ah om, Operation kibawlsak\nNext: Malaysia, Johor pan Kuala Lumpur azuan Tourist Bus khat mei kanggawp


url: = Tinaung Takluem SAWLTAKTE 25\nFestus Mai ah Paul\n1 Festus sia tua ngamkhen sung a thet zawk ni thum ciang in, Caesarea pan Jerusalem ah paito hi.\n2 Tua zawkciang in thiampi sang le Judah mi makai te in Paul langpan na thu son in, thum uh hi.\n3 Paul sia lamkal pan suam tu in pang uh a, a thalup nop uh hu in, Jerusalem ah puak tu in ngen uh hi.\n4 Ahihang Festus in, Paul sia Caesarea ah kepcing tu a hihi, ci in zo hi, taciang ama zong hai ngawl in Caesarea ah pai sawm hi.\n5 Tua ahikom note sung pan a pai thei tu te keima taw hongpai tavun a, Paul in phat ngawlna nei ahile mawsiat vun, ci hi.\n6 Festus sia amate sung ah ni sawm val taam a, Caesarea pai hi; taciang a zingciang in thukhenna tokhum tung ah to a, Paul paipui tu in thupia hi.\n7 Taciang Paul a thet ciang in, Jerusalem pan hongpai Judah mite a kimkot ah ding uh a, Paul tung ah tetti a lak thei ngawl uh, thuak zawk a hi ngawl mawsiatna tampi suan uh hi.\n8 Paul in Judah mite thukham langpan in ahizong, biakinn langpan in ahizong, taciang Caesar langpan in ahizong, ka vawtkhial khat zong om ngawl hi, ci in zo hi.\n9 Ahihang Festus in Judah mite lungkimsak nuam ahikom, Paul kam zo kik a, Jerusalem ah pai in ka mai ah hi thu te taw kisai thukhen tu na uk ziam? ci hi.\n10 Tasia ciang Paul in, keima thu hong khensak tu a kilawm Caesar thukhenna tokhum ah ka ding hi: nangma in a thiangtak in na heaksa bangma in Judah mite tung ah bangma a man ngawl vawt ngawl khi hi.\n11 Banghangziam cile keima sia thukham paltan, a hibale, thi tu kilawm mawna vawt ka hile, thi tu ka nial bua hi: ahihang hi mite i hong mawsiatna khat zong a man om ngawl ahile, kuama in amate tung ah hong ap thei ngawl tu hi. Caesar tung ah thusungkik* thusungkik a zuukhan tu khi hi, ci hi.\n12 Festus in sanhedrin te taw a kikup zawkciang in, Caesar kung ah thusungkik tu ni ziam? Caesar kung ah pai tu ni hi, ci in zo hi.\nFestas, Agrippa le Barnice Taw\n13 Ni pawlkhat sung a ngei zawkciang in kumpipa Agrippa le Bernice te Caesarea ah Festus nukset tu in hongpai uh hi.\n14 Taciang amate Caesarea ah ni tampi a om zawk uh ciang in, Festus in kumpipa tung ah, Felix in thong a taksak khat om hi, ci in Paul thu pualak a:\n15 Jerusalem ah ka pai lai in, thiampi lian te le Judah mi ulian te in Paul i thu hong son uh a, ama thukhen tu in hong ngen uh hi.\n16 Amate kung ah, mawsiatna a thuak pa sia a mawsiat te taw maitang kisi tu in, amate i mawsiatna thu taw kisai, ama atu thuson hun pia masa ngawl in, mi khatpo that tu in piak tu sia Rome mite i ngeina hi ngawl hi, ci in ka zo hi.\n17 Tua ahikom amate in hi mun ah hongpai uh ciang in, a zingciang khangkhan ngawl in thukhenna tokhum tung ah ka to a, hisia pa hong paipui natu in thu ka pia hi.\n18 Ama a mawsiat te a din uh ciang in, ka ngaisut bang in mawsiatna bangma a son bua uh hi:\n19 Ahihang amate biakinn taw kisai in thudokna te, taciang Jesus a kici mi khat thi zo a, Paul in tua pa sia nungta hi, ci hi.\n20 Taciang tabang thudokna te um ngawl ka hikom, hi thu te hang in thukhen na thuak tu in Jerusalem ah na pai tu ziam, ci ka dong hi.\n21 Ahihang Paul in Augustus mai ah thusung kik tu in hong ngen ahikom, Caesar kung ah ka puak mateng keamcing tu in thu pia khi hi, ci hi.\n22 Tasia ciang Agrippa in Festus tung ah, tua pa thu sia keima vateak zong in ka ngai tu hi, ci hi. Taciang Festus in zingciang in na ngai tu hi, ci hi.\n23 A zingciang in, Agrippa le Bernice te sia thupitak in hongpai khawm uh hi, taciang tulkhat uk ngalkap mang te le khuapi sung ah mi thupi te taw thu kikup ngai na mun inndoi sung ah hong tum khawm uh a, Festus thupiakna bang in Paul paipui uh hi.\n24 Taciang Festus in, kumpipa Agrippa le hi mun ka kung a om mi theampo awng, hisia pa en vun, ama sia Jerusalem le hi mun ah om Judah mihonpi theampo in ka kung ah a thu hong then uh a, ama sia a nungta tu kilawm ngawl hi, ci au uh hi.\n25 Ahihang ama in thi tu kilawm zadong a vawt bangma ka mu ngawl ciang in, ama in zong Augustus kung ah thusungkik tu hong nget hu in, ama puak tu in thu ka khensat zo hi.\nAgrippa Mai ah Paul\n26 Ahihang ka topa kung ah bangma at tu ka nei bua hi, Tua ahikom ama sia note i mai ah kong paipui hi, a tuan in kumpipa Agrippa awng, thu na dok zawkciang in, at tu nei thei tha tu khi hi.\n27 Banghangziam cile thongtak khat sia ama langpan in mawsiatna bangma kilang ngawlpi in puak tu sia pha ngawl tu in ka ngaisun hi, ci hi.\n*25:11 thusungkik a zuukhan


url: =Eite ading in ih pianna Nu te mah Academy :: ZOMI DAILY\nPasian kammal: Na Nu, na Pa uh na simmawh na bawlsia kei un. M-24:1\nPasian minthangta hen!. Pasian minthang ta hen!!.. Pasian Minthang ta hen!!!…; Leitung ah akineih siam minthang te kum sim in Acedamy ci hiam aw khat min vawh in Mikhempeuh mai ah ki pah tawi lanlan tazenhi , A ngah kha te bang nuam lua in kap liang uh hi. Ahih hang in anasepna pen Kineih khemzia siamna hi zen hi.\nTu in in Eite ading in hih kineih khemzia asiam te’n hamphatna them zong hong pia lo hi. Hamphatna hong pia kineih khem akul hetlo atatak in ahong kineih a hongkem (khem hilo) khat aom pen Nu te ahihi.. Pasian Minthanta hen!!!!!\nNu’ Cih Kammal mahmah pen Muhdah kammal hilo hi. Huatna kammal hilo hi. Etsatna kammal zong hibek lo hi. Itna kammal hi. Lungduai na kammal hi. Haksat hun teh lungsim hong hehneem zopenpen kammal hi.Tha neem hunah tha hong khauhsak kammal ahi.Tua hih man in Eite ading in atatak Academy pen Ihpian na NU te ahihi. Pasian Minthang ta hen!!!!!.\nATATAK TUNNU NASEP\nTuhun ah Mihau pawlkhat te’n tadeih napi’n naupaai hamsat na thuak nuam lo theihi. Zato ah Nau val leisim theih peuh aom khak leh lei/laziau thei hi. Ahih kei leh guthei uh hi. Tua na ngawn a adeih mahmah naungek sen zong Nau cingding/kem ding micial sawn lai hi. Zan hun in a angah lumsak lohi. Tuam lupsak hi. Azun aek siak nuam lohi. Azun aek asiakding inn nasem naucing mikoih hi.\nHih bang mi om ta se leh Eite ading in Ih pianna Nu te in agil sungmah ah hong paai hi. Apai pai na ah hong pua hi. Zan in hong lup pih hi. Ihsuah hun teh Sisan naingo tawh ih omna te Nu te,n hongsil siang hi. Gilkhial hun teh Nawizu hong pia hi. Anduh hun teh an haizan sa in hong muan hi. Ih mut nop hun teh aang ahih kei leh ael zang ah hong ih musak hi. Tua mun pen Ih mutna mun nuam penpen na mun lupna ahihi. Tua ahih man Eite ading in Ihpian na Nu te mah Academy ahihi. Pasian Minthanta hen!!!!!.\nNU..TE NAUCIN’H THAMAN NA PIA NAIHIAM?\nAmasa in lawm aw, nang abang pen thaman piaksawm na hiam? Bawi nawi/Kelnawi hai khat bang zah man hiam? Nikhat in bangzah vei nawi zu na dawn hiam? Nasuah tung pan Ih Nute nawi zu ih dawn kum bangzah sung hi a, tua sung a, Nu te Nawi Zu man te damtak in gawm tuah toto mawk le ci ih pian na Nu tung ah Nawi Zu man Leiba bang om in na um hiam?\nMipawl khat ten Nau kem ding kha khat in Sum tampipi tawh cial ahih leh naungeksen no tung pan hong kem toto Ihpian na Nu te Nau kep tha man leiba bang zah peuhmah nei ka hiam? Zun leh ek siak siangsilna, lam paitheinailo in hong kepna te thaman te bang zah tung ta ding na ngaihsutsak ngei hiam?\nGam khangto na mun ah Puansawp set te om in tampipi man in kilei hi. Ahih kei leh Puamsawp sai pi om in tualai ah puamsopsop mi om hi. Hih te tha man neivive ahihi. Tua ahih leh Neu tung pan kipan puan hong sopsop sak Ihpian na Nu te thaman bangzah leiba na nei hiam? Na deih bangbang puan hong ih pian na Nu te tu in nang bangzah puan na lei sak ta hiam? Akamsung tung khinsa an te lakhia kik a, ait mahmah ata te hong muan hi. Tu in nang sum na muh teh an lim na nek hun teh Na Nu te na nagih sun kha hiam? Ahih kei leh Na lawm te aduh bangbang leisak zaw na hiam? Kua pen nang ading Academy zaw hiam?\nPAPI TE’N NAZI BANGCI DIN MUN AH NAKOIH HIAM?\nPapi pawlkhat te’n azi te uh Van dan khat bangin akoih om hi.Khua ta lam ah Papi pawl khat te’n azi mihing in mulo in ngan hingdan in ahih kei sila dan koih thei hi. Anliim saliim anek hun teh Azi phawk kha lo hi. Anhuan nasep, Sing puak nasep, Nakep nasep te ah ki pengsak hi. Zite nahuan sa min kei , Nawilua, Hullua, liim kei, Nau kap leh Na Nusamh, nau in zun leh ek tha leh Na Nu uh e..sam!!! Sam!!! kinawh ci uh hi. Zuliim nono asa ding in sawl a, zukhum kei leh nazu khum kei,ci, Zukhum pian leh lah kimangthei tei ei ci.. phailoh dupkang suk azi phawk nawn lo, Awk1 Lua lai ki tom lai azi tuk pengp bang insui, apaang beng lailai hi.Ahih cidan mah ding a zineih ahihiam? Ta te muhna ah Pa In Nu te bengleuleu cih te khel huai hun ahihi.\nKhuapi leh gamdang te ah nuntak ham sa ahih manin Nau pen Pa in kem zaw sop in NU te cimeeknasep na munah nasem dingin sawl kawikawi om thei ci hi.Tua lo zu leh Beer zuak na mun TV game nasep na mun peuhah nasep zon sak thei uh hi. Hih bang munah hun khenval na hang in buai om thei hi Tua ahih man Papi khang lai te’n na Zi te Nu khanglai te bang mun ah koih le ci’n tate ading in Nu hoih Academy suak thei ding ahihiam cih geel sak huaimahmahhi.\nTATE IN ACADEMY APIAK NOPLOH NU TE PAWLKHAT\nHih mun pen alau huai mahmah dinmun khuaksak na ahihi. Tate ading in Nu cih hoih mahmah hehnepna kammal ahizenzen hang in Ta pawl khat te hong khankhit a khua theih hun teh NU ci nuam lohi.\nBang hang hiam cih leh Nukhat sung pan unau tampi pha in ahih hang Pa kibang lo sese, Pawlkhat leuleu Pa leh Tanu mawhkhial kha in anuta un Pa cikhawm sese, Pasal te gamdang zin kal in Tate Nusia in Pasaldang azong Nu pi laa te,ahihi. Ta te in Ka Nu avangsel hi veh maw heh pih huai si e cih thei lo in heh den na , thang paih na lam in kila zaw ahih man in Nu pawl khat in tate tung pan Academy ngah khalo hihi.\nBANGBANG HITA SE LEH\nBangbang hita se leh Pasian thu sungah lungsim takpi kitamzan in ki ap a, Pasian muan leh upna sungah aom leitung mi khempeuh in Nute ih phawk tawn tungding ahihi. Pasian in Na Nu Na Pa nasim mawh nabawl sia kei un, acih mahbang in Eite ading in kineih khem siam mi minthangte sang in hongcing hongkem hong pan tah taktak agim atawl penpen in Ih Pianna NU te ahih man tulai pau in NU pen Academy ahihi. Pasian minthang ta hen!!!!.\nNu neilai ten Nu ciding hamsa kisa in, Nu nei nawn lo ten Nu, Nu aw cih Khatvei bek sam kik nuam sing ciuh hi. Dawibiak hun lai pekpan kipan Ei Zomi te Nu leh Pa Zahtakna akinei ahihi. Sian Mang ih cih mizata Sianmang , Pianna Tuun leh Zua zong Sianmang, ci in la in zongsa uh hi.Gan hingten zong Nu nei na pi Nu cilo uh hi. Nu ci -in Sam theilo uh hi. Ahih hang en le ci’n Akno te’n Api nung zui liailiai uhhi. Mupi lengleh Api in ano te akha nuai ah busak thei sam hi. Mihing sungpan apiang ahih zenzen loh hang In khawi Uipil te en in Apileh Apu Vai atun teh Pautheilo pipi amei pekvelvel in lungdam kothei hi.\nTua hihman in Nu te nibek in Nute akipawk sak bek hilo in atawn tung in phawk in Nu Thu Pa san siam zia ding lam hong tawn tung a, Eite ading in Ih pianna NU te in tu laipau in Academy taktak ahihi.. Pasian Minthangta hen!!!! Lungdam…\nPrevious: Germany gamah Meileng ki phukha, mi 10 si adang tampi liam\nNext: US gamsung khualzinna pawlkhat – 40


url: =Ezekiel 44 | Siantongluan.net\nEzekiel 44 |\nTua ciangin a mipa in nisuahna lam biakinn huangkongpi pua-ah hong paipih a, a kongpi na kikhak hi.\nTopa in kei kiangah, "Hih kongpi kikhak paisuak ding a, kihong kik ngeilo ding hi. Israel-te Topa Pasian keimah in hih kongpi tawn khin ka hih manin kuamah dang in tawn thei nawnlo ding a, a kikhak den ding ahi hi.\nAhi zongin hih lai-ah gam uk na a sem laitak ulianpa pen keima omna-ah biakna an siangtho a ne dingin hong pai thei ding hi. Amah hong pai ciangin inndeipi tawnin inndei sungnung kongvangah hong lutin tua lai mahah pusuak ding hi," hong ci hi.\nTua ciangin a mipa in leilu lam kongpi tawnin biakinn mai-ah hong paipih a, ka khuadak leh, Topa biakinnsung khempeuh ama minthanna vang tawh na kidim hi. Kei zong leilak kidenna-in ka boksuk hi.\nTua ciangin Topa in kei kiangah, "Mihing ahi Ezekiel aw, tu-a na muh ding nate leh na zak ding thute khempeuh hoihtakin ciamteh in. Ka biakinn a zatna ding ngeina om khempeuh tu-in a hong gen ding ka hi hi. Biakinn sungah a pai thei dingte leh Siangtho Pen Mun-ah a pai theilo dingte khempeuh limtakin ciamteh in.\nA lehdo thei hih Israel mite tungah Topa Pasian keimah in ka gen thute, hih bangin gen in: No Israel mite aw, a beisa huna a muhdahhuai na gamtatnate khempeuh uh khawl un.\nKeimah biakna-in sathaute leh sasite nong piak uh ciangin, keima thu a manglo, vun a ki-atlo gamdang mite a sungah na lutsak uh a, ka biakinn na ninsak uh hi. Tua bangin a muhdahhuai na gamtatnate uh tawh ka thuciamna na siasak uh hi.\nKa biakinn sungah biakna ngeinate na zui kei uh a, ka biakinn sungah gamdang mite peuh na na semsak uh hi.\n"Tua ahih ciangin Topa Pasian in tu-in kong genin-ah: Vun ki-atlo gamdang mite peuhmah ka biakinn sungah lutlo ding uh a, note lakah a teng gamdang mite nangawn lutlo ding uh hi.\nNo Israel midangte bangin kei hong nusia-in milim a bia Levi mite in zong gim thuak ding uh hi.\nAmaute in biakinn kongcin, biakinnsung nasepte sem thei ding uh hi. Meihal biakna-a kipia ganhingte leh mite in biakna-in a piak ganhingte go thei ding uh a, mite na a sepsak dingin tavuan la ding uh hi.\nAhi zongin amaute in milim biakna lamah Israel mite makai-in mawhna sungah Israel mite tunpih uh ahih ciangin, amaute gim ka piak ding, Topa Pasian keimah nakpi takin ka kiciam hi.\nAmaute in keima siampi na semloin, keima biakna na a siangtho nate nai-ah pai theiloin, Siangtho Pen Mun-ah zong lut theilo ding uh hi. Hihte pen, a muhdahhuai a gamtatnasate uh hangin a hamsiatna uh ahi hi.\nAhi zongin biakinn sunga nasep a kisam dangte a sem dingin amaute ka seh thei ding hi, ci-in gen in," hong ci hi.\nTua ciangin Topa Pasian in keima kiangah, "Zadok suanlekhak Levi mi siampite ahih leh, Israel mi adangte in kei hong nusiat laitakun, amaute in citakin biakinn sungah keima na hong sem uh ahih manin, tu-in amaute in keima na hong semin, keimah biakna-in sathaute leh sasite keima kiangah hong pia ding uh hi.\nKa biakinn sungah amaute lutin, ka biakna tau-ah na semin, biakinn sunga biaknate-ah makai ding uh hi.\nA tual sungnung paina kongpi-ah a lut uh ciangin saihadial puan silh ding uh hi. Tual sungnung sung leh biakinn sungah na a sep laitakun samul puan peuhmah silhlo ding uh hi.\nAmaute in saiha dial puan khimin, saihadial puan tengin, khua-ul a suaksak thei kawnggak gaklo ding uh hi.\nMidangte a omna biakinntual puanungah a pusuah ma-un, biakinn sungah na a sep laitakun a zat uh puante suahin inndei siangtho sungah nusia ding uh hi. Tua lai panin amaute in puan dangte silhin pusuak ding uh hi. Tua hi kei leh a biakna puan siangthote un midangte lawhkha ding hi.\n"Amaute in a sam uh mettollo ding uh a, a saulua-in zong khawilo ding uh hi. A kilawm ciang bekin met ding uh hi.\nBiakinntual sungnungah a lut ma-un siampite in leenggahzu nelo ding uh hi.\nMeigong numei ahi a, a kimasa numei ahi zongin zi-in neilo ding uh a, Israel nungak, ahih kei leh siampite zi meigongte bek tenpih thei ding uh hi.\n"Amaute in ka mite tungah, biakna na a siangtho leh a mawkmawk nate, leh a nin leh a siang nate a kilamdanna hilh ding uh hi.\nThunei khat peuhpeuh a om ciangin, keima ngeina omsa tawh kizui-in thu khen ding uh hi. A kiseh pawite a ngeina omsa bangin bawl ding uh a, Sabbath-te siangthosak ding uh hi.\nSiampite pen misi lawnna tawh kininsaklo ding uh hi. Ahi zongin, a nu uh ahi a, a pa uh ahi a, a sanggam pasal uh ahih kei leh pasal a nei nailo a sanggam numeite uh hangin kininsak thei ding uh hi.\nAmaute a kisiansuah khit uh nipikal khat ciang bekin,\nbiakinntual sungnungah pai-in biakinn sungah na a sepkik theihna dingun kisiansuahna biakna pia ding uh hi. Topa Pasian in hih thu ka gen khin hi.\n"Israel mite tungah ka piak, khang khat pan khang khatah a kiluah suksuk ding sung panin siampite tanh pen siampi nasep za ahi hi. Amaute in Israel mite lakah neihsa gamh neilo ding uh hi. Amaute kisapna khempeuhah kei a kicing khin ka hi hi.\nAn tawh biakna, mawhna leh khialhna hanga biakna, leh Israel mite lak panin keima-a dingin a kipiakhiate khempeuh amaute in ne ding uh hi.\nAnpal sung panin a limci penteng leh kei tungah hong kipia na khempeuh, amaute in tang ding uh hi. Israel mite inn sungah ka thupha a tuntheihna dingin amaute in anlum a em simun, biakna-in siampite tungah a em masak penpen uh pia ding uh hi.\nSiampite in vasa ahi a, ganhing ahi zongin, sa nekbang hita leh ama thu-in a sitawm mawkte hita leh, nelo ding uh hi.\nTedim Lai Siangtho / Laibu: Ezekiel 44


url: =Khang nih ki nungta lo – molhtum suak ken! :: ZOMI DAILY\nposted on 25 August 2018 at 10:25 pm Lomkholna: News, Paukhatsuan, Zomi\nKhuak in na a sem nawnlote “brain death” kici a a lungtang kisai lai in, a naknak lai hang asi hita hi. Sih leh sivet pen adan khat om a, tua sang a uthuai lo zaw khat pen “persistent vegitative state” hi in, si lah silo, hing lah hinglo/khuaphawk nawn vetlo cih dinmun ahi hi.\nAmah leh amah a ama’ khuak theihna tawh a nungta lote Zomite in “mi’ molhtum” na ci uh a, persistent vegitative state tawh kibang hi.\nKua in nakhut bangtawh ong lehhen a, kua in na khekop pan ong man in molhtum a ong zang hiam cih na theih kei leh “politically persistent vegitative state” a om nahi hi.\nMihing hih buang in, mi’khuak tawh nungta zawzen kenla, nuntakna in man a nei ding in nang ma’ khuak mah tawh nungta buangsam in.\nNek khat dawn khat lel tawh nakhut ki-lehhen sak sam kei inla, mi cidam hisam in na khekop ah kuamah ki mansak sam kei in. Mite in a theilo ding nasak leh, nang na phawkkhak loh hang nakhut kua in bangtawh ong hen a, nakhe pan kua in ong len hiam cih thei mahmah lel uh hi. Mihing khang nih ki nungta lo hi. Pau Khat Suan\nTuabang mite’ khateh nengkai lam-etna tawh a pumgupte bel mihai taktak ahi hi. NB: Hunbit biakna nasem lak ah zong hihbang lungsim om zen hiven. Pau Khat Suan\nPrevious: ZAM Thupuak :: 26 Aug 18 (Khuado, Idol, Football)\nNext: A theihhuai upna laang (No. 7) ~ Langh Khan Mung


url: =USA, Colorado Springs ah Deputy khat kikaplum, Officer 4 liam :: ZOMI DAILY\nposted on 6 February 2018 at 10:08 am Lomkholna: News, Sawltak, USA, World\nUSA, Colorado Springs ah Monday ni in thau kikapna piangin Deputy khat ki kaplumkha a, adang Law Enfrocement Officer 4 zong liam uh cih Fox News pan kiza hi. Mawtaw akigu om ahih manin, tuavai akankhiat laitak un aki thautawh akikap uh ahihi.\nAki kaplumkhapa ii amin pen Deputy Micah Flick hi a, amahpen “El Paso County Sheriff’s Office” ah asem ahihi. Aki kaplupni Monday ni pen anasepna Department ah asepzawh kum 11 acinni “Anniversary” tawhzong kituak citciat hi. Deputy Micah Flick pen zi neikhin in, tazong apeng nei a, atate pen kum 7 aphapan uh ahihi.\nDeputy Micah Flick pen asepna “El Paso County Sheriff’s Office” te’n nasep hoihtak semin, kician asakmahmah khat uh hi a, “outstanding member who will be missed” ci’n genkhia uhhi.\nPalik te thautawh akappa zong aphual mahah kikaplum hi ci’n Police te’n genkhia uhhi.\nKapliam athuakkha Colorado Springs Police Officer pen zato ah Surgery kibawl in, bangmah lunghimawh nading omlo, Stable Condition cihi. Adang kapliam athuak Sheriff’s Deputies 3 tepen bangci dinmun cih kitheician nailo hi.\nHih thau kikapna, buaina hangin Agencies tuamtuam panin kidelhpah ngeingai hi. Colorado Springs Police Department te’nzong hih buaina pen “priority dispatch status” in koih uhhi.\nColorado State sungah abeisa ni 40 sungin Sheriff’s Deputy te aki kaplupna pen athum veina bang hita hi. “Third Colorado deputy killed in 40 days”\nKumthak New Year’s Eve ni in Douglas County Sheriff’s Office ah asem ahi Officer Zack Parrish pen innsung buainakhat ahungding in apailaitak Ambush-style in naki kaplum hi.\nMore: Cocaine akikoih Condom bekbek 60 nawmvalh in Thai gamsung alutsawm numeikhat kiman\nAdams County Sheriff’s Office ah asem ahi Deputy Heath Gumm zong January 24 ni in thaukikapna adelhna ah kaplup nathuakkha hi. Sawltak #zomidaily\nPrevious: Matut Nading Akisam D-7\nNext: Galkidona akhawl nadingin Kachin, Myikyina khuasung ah mi 5000 in lungphona nei\nUS Michigan sangnaupang khatin anu leh apa thautawh kaplum


url: =NGILHMAWH DING ITNA TONGDAM - Zomi Adventist Innkuan\nTua hun lai-in kei sang kah lai ka hih manin Lai Siangtho sinna ah ka paakha kei hi. Ahi zongin ka nu leh ka sanggamteng nakihel thei uh ahih manin biakinn ah kikhop ka kipan ta uh hi.\nTawmcik sungbel ka innsunguh hong nuam hi. Ahizongin ka nulepate pen a kitot uh ong kipankik uh a, nidang sangin kinak totzaw uh hi. Nikhat ni ciangin ka nu in thuak zo nawn mahmah lo in paikhia ta hi. Ka kikhop uh ka khawl ta uh hi. A neu mahmah lai, ka nau-kik te nusia nuamlo kahih manin ka pakik kiangah ka om hi.\nNilekhate hong ki hei toto-a, nitak khat phone hong ging hi. Kum 26 apha mihau Rafael kici pa-in, a zum ah lai-at dingin hong zol hi. Tua ni mah in ka sangvuah amah napai-in ka siapipa kiang ah, sangnaupang khat a deih lam na gen a, kum 12 apha pan ka naukik in a kihona uh na za kha ahih man-in, kei’ min ong na pulaak na panin ong theih ahi hi. Kei zong tua nasep ka sang pah hi.\nKa boss thak pa pen midang boss te bang lo-in a tatdan khat tuampian deuh ahih lam ka phawk kha hi. Nasep akipat ma-in thu ngen den hi. An pawlkhatte zong ne lo hi. Nikhat, a mawtaw ah ka tuan leh nidang a, Adventist te’ biakinn ah ka kikhop laivua kazak ngei la te hong hongg hi. Ke’n zong kasakpih hi. Rafael in za-a, “Adventist Pawlpi thei maw nang?” hongci-a, ken zong ka lu kasuksan kiau hi.\nRafael in Adventist ahih lam hong gen-a, biakinn ah hong zawn hi. Nial phot mah hivengin, hong zol teitei ahih manin Sabbath ni khat ka zui hi. Sabbath nihna zong zui-in, a thumna zong ka zui leuleu hi. Tua khit panin, ka khawl thei nawnkei hi. Pasian biak pen nuam kasa-a, Lai Siangtho sinna ka kipan ta hi. Tithe tawh kisai kasin a kipan in Pasian tungah ka sumlut khempeuh i’ sawmah-khat ka pia pah hi. 2017 February kha in ka ki tuiphum hi. Kum 12 apha ka naukik leh, Jenivaldor zong a sawtlo in hong ki phum uh hi. Ka nau numeite in ka thunget khawng, ka gamtat khawng hong enen in kikhel hong sa mahmah uh hi. Ka puansilhdan leh ka paudan te kilamdang gai hi. Ka nau numei tegel – Yasmin kum 18 leh ka naukik Evelim kum 15 te zong kiphum khawm uh hi. Ka ki tuiphum zawh kha 5 khit ciangin Rafael in hong sah-a, ken zong ka letkhan hi. Tu-in innthak khat ka lam laitak uh hi-a, zo le-ung ka ki letthat ta ding uh hi.\nBy Grecielly Nascimento, as told to Andrew McChesney\nPrev post A Kawm Zeisu (Jesus the Borrower)\nNext post Lesson 12: Na Inn sungah Bangteng Mu Hiam?


url: =Tulaai Leitung Thuthang Tuamtuam Updates March 17, 2015 :: ZOMI DAILY\nposted on 18 March 2015 at 8:45 am Lomkholna: Khawmpau, Myanmar, News, World, Zomi\n· Indonesia gam Surabaya khuapi pan Singapore zuan aleeng Air Asia 8501 nungkum Dec 28,2014 a Java tuipi sung ah akiat a kipan tunidong azon ngekngek uh misi 162 lakpan 106 bek mukhiazo uha, adang 56 azon nading mun uh thei nawnlo uh ahihman khawlbawl ta zong nawnlo ding ci in Indonesia thunei te in March 17, 2015 ni in taangkokhia uhhi.BBC\n· Migilo bawk 20 pa ahi Osama Binladen I Siavuan pa Dr Shakik Afridi Binladen omna CIA te apanpihna hang in Pakistan kumpi ten thong kum 33 khum uha, tuathu ah abuai pih mahmah ahi thusuttsiam-Lawyer Samiullah Afridi March 17, 2015 ni in Pesherwar khuapi sung Taliban migilo ten kaplum lau uhhi.BBC\n· Israel gam kiteelna March 17, 2015 ni nasiatak bawlthei uhhi. Khuahun hoih in nitaang siuseu ahihman in mipi ten zong nasep kuanlo ciat uha gam makaai ding ngentel tak in teelciat uhhi. Pasian mite ahihmah bang un Mee tang kigu, kisimkhial, golh guuk cihbang omlo hi. Ahizong in March 18,2015 niciang azo alel pulaakkhiat panding uhhi. Prime Minister Benjamin Netanyahu te party ahi Likud Party mah in ngah khading in atamzaw in kilam en hi.BBC\n· Kawlgam Mualtungmi thautawi te I makaaipi pawl ahi NCCT leh Kawlgamkumpi lam pan UPWC te kawlgam bup kilem nading March 17, 2015 ni in Yangon khuapi ah thukikup kipan ta uhhi. March 17, 2015 ni kilem nading thukikup kipat ni lian mah in Laukai khua nisuahna lam a Kikang gaalkaap te phualpi ten kawlgam gaalkaap ten ahaat tawpna uh tawh thaupi thauneu akipan gaalkaap elzen tawh phalvaak tuungpan buisi ngekngek uhhi. Lawmte zong nadual meello ahihman akah masasa nakileh sak pahpah uh ahihman in kimuh nop tuak mahmah laai uhhi.VOA ( Hih ngapik ngian peen in Zomi sung zong onglawh khinta ahihman lau huai mahmah hi.)\nPrevious: Hello Tedim (3) ~ Hau Za Cin\nNext: Tedim Khuapi ah (18 March)


url: =Kawlgam bup Kitelpi 2015 Result Lungdam Huai leh Lungngaih Huai :: ZOMI DAILY\nposted on 16 November 2015 at 7:19 am Lomkholna: Election, Myanmar, News, Zomi\nKawlgam tangthu enkik leng Zomite lotawh tangthu kisut theilo ding Kawlgam bup kilam zia ahih lam a thei ciat dingin lamet huai kong sa hi. Tua hi-a tukum General Election result tawh Zomite aading alungdam huai thu pawl khat leh kideihsakna thute ih sut nuam hi.\nAmasa penin, Kum tampi ih pu ih pate’n Kawl kumpite bawlsiatna a khangkhangin kithuak toto a, tu-in tua hakkol (USDP-ukna) kisut khia zo taktak ta ahih manin lungdam huai phadiak hi. Lam khat pan mi nautang thutheilo pawl in bel thu theihloh luat man ci ding maw, angsung ding khual luat man maw vote a pialai zong ki om kiaukiau veve sam hi. Deih bangin hun hong hoih toh leh Kum 2020 kitelkik ciangin Zomite sungah tua bang om nawn samlo ding ih lamen uh hi.\nAnihna-ah, lampi tuamtuam tawh Zomite maban hong khaktan ciatciat den ih sanggam Chin kici deuhte sung pan Chin Party min tawh MP hong ngahzo hetlo uh ahih manin ka lungkim mahmah hi. Pasian in deihna khat nei hamtang ding hi. Zomite hun hong tungsak kik ta hi ci-in ka kipak hi. Mi pawl khatte upmawhna-ah ih Pawi lamte pen kithu tuak uh, makaite cih bangin NLD buakhuan ziau uh hi aci zong om hi, tua zong thu khat hi veve mah hi. Ahih hangin CNDP, CPP party cihte in meekuang alui veve uh hi a, ngahzo uh hileh Candidate teng a cing nuam vive mah uh ahihi. Mipi lungsim la zolo uh ahih main a cing zolo uh hi zaw dingin ka lamen hi. Party khat aitangin candidate pa/nu khatin midang party khat peuh/NLD party pia zaw un ci ngei lo ding theihsa ahi hi. Lam khat leuleu panin enkik leng, amau pawl pen a zo ding party, thunei thei dingte lamah a tai kawikawi maipha ngah nuam, hamphatna deih bek lungsim kician dinmun kician taktak aneilo, mi gina hetlo nam hizaw uh hi. Hamphatna ding bek en, ngahna ding a om nak leh amin uh zong khel ngam lel, A vom pen A kang a kicih leh zong ci thei mai lel uh hi. Tua bang mite leitungah muantak belhtak hilo hi.\nAthumna-ah, Zomite bangkua sung, khua leh tui, vaihawm dingin ZCD party pan MP 6 sitset mipite’n ih telcing zawh manin ka angtang mahmah hi. 1990 kum pan tuni ciang dong tupna kician sinsen tawh haksa ta leh thuak keikai-in Ngal hapaksa tumkiklo, thuak ding aom leh a thuak ngam makai nei ih hih lam Zomi buppi in ih theih ding, mipite in makaite nung thuapin ih panpih ciat dinguh deih huai kasa mahmah hi. Tutung kitelna-ah mi pawlkhat in ZCD ih piak theihnai loh hangin kuamah kimawhsak ding om kasa kei-a, mimal suahtakna, thumuhna leh ih koltanna kibanglo leh ih vanpuak kikim nailo-in ka ngaihsun hi. Tutung-a vote hong pia thei nailote’n zong kitelkik leng vote hong piathei ta ding uh ka lamen veve hi. Tua hi-a party dang a pia zawdeuh khua pawl khat ih nakphunsan luat pen ZCD support-te thanemna khat mahin ka ngaihsun zel kawikawi-a ka lungnuam thei tuankei hi. Mailam saupi enzaw-in Buipi leikei mah bangin, ih pau ding, ih gamtak ding ciangin kidawm siam ciat leng cih tha kong pia nuam zaw hi. Zomi a sangzo nailo, Chin a kisasa lai, USDP hakkol a kisuansuan lai, Porter puapua lai ki-om ahih manin nasep ding tampi omlai, maban saupi tak neilai ih hi cih telsiam leng ih van zangin mailam nasep ding Planning kibawl thei pah ding hi.\nAlina-ah, Kawlgam bup huampi-in NLD in lametna ombang mahin hong zo leuleu uh ahih manin lametna teng ni hong suak taktak ta hi. Pawlkhatte muhna-ah NLD in zo kei leh ZCD ih piak hangin a mawkna ahihi a ci zong ki-om a, tua zong thudik khat mah hi veve hi. Ahi zongin NLD in zawh ding leh zawhloh ding pen Kawlgam bup mipi lungsim tungah kinga hi-a, Campaign bawlnate ih et ciangin zo mahmah ding uh hi cih pen muhsa ahihi. A zawhloh ding uh ei patauh huai hi deklo hi. A zenzenin ZCD in kuang luilo-in gambupah NLD in zo mah leh zong Zomite thu a gending neituan kei leng kisum zaw kan lai ding hi. USDP in a zo zongin NLD in a zo zongin Zomite thu a gending, Zomite vai ahawm ding Zomite mah a kisam ih hihi. Tua hi-a, ZCD lotawh Zomite a khuasuak ding ih hih loh lam mipite’n ih tel sitset ding kitang sam pha mahmah hi. A beisa hun lai-in gambupah USDP in zo-a, Zomite veve mah in Tedim leh Tonzang-ah USDP party tawh gualzawhna angah hangun bangmah ih hamphat pih om vetlo cih ih theihsa ahihi. Thumu leh atheite in bel USDP te khutnuai pan hamphatna bangmah lamen lo lel mah uh hi. A mi hilo zawin a party kisam zaw hi ih cih nopna ahihi. Tua mah bangin ZCD omlo-in NLD bek hi leh zong ei aading omtuanlo ding hi veve hi. Mihing ih hih mah bangin ei angsung tek mah kikhual masa zaw a, a khial hikhin zenzen lo hi.\nA tawpna-ah, Kawlgam bup pen Zomite lotawh ahi theilo gam khat ahihi. Kawlgam suahtakna ding Pinglong thukimna, Insein kidona, leh tu-in Pinglong lungsim a pholh khiakik ding ZCD in mun hong ngah kikta ahih manin ih lungdam lua mahmaha, minsial kawmin hanla sa-in thau lawn ziahziah thei leng ut huai pha mahmah hi. Tua hi-a, Zomite khat leh khat kimawhsak nawn kei ni, mailam ading enkawmin gamta kalsuan ni. Census lai-in Zomi langpang ta leh tutung kitelna-ah ZCD vote pia keita leh Zomi leh a party ZCD hong lunglut theihna ding uh nasem ciat ni, kam kuppih ciat ni, genpih ding hanga hong lunglut hunhun un Zomi ahihna uh phunlo paulo lungkim takin muakin ih san ding hi lel hi. A mit keuhnailo, a lungsim kihong nailo, khua phawkthei nailo Zomite a lungsim hong kihei hunhunin sang siam ding, a telsiam dingin kideihsak mahmah hang. No khua, ZCD vote hong pialo te, no pawl, zandiak a Zomi ut pante ki cih sesete pawl zang khalo ding hi hang. Tapa taimang thu ngaihsun zel ni. Zingtunga vaikuan khat leh sunnung lama vaikuan khat zong a thaman kibang veve hi cih LST sungah ih muh bang mah ahi hi. Sisan kibang laigul kizom minam khat ih hi cih thei ziau ni. Lungdam theihna lungsim puaciat ni ci-in kitelna result tungtawnin ih lungdamna khempeuh sungkhia kawmin tha kipia hi ni ei.\nMimal kim lungsim vakna hong piangta hen.\nPrevious: Numei Pasal liangko kikimna (Gender Balance)\nNext: Piancit tezong ISIS galdo kipan ta, Bomb tang 20 khiatzo